Φύλακες του Γαλαξία (ταινία, 2014)

***Φύλακες του Γαλαξία*** (πρωτότυπος τίτλος: ***Guardians of the Galaxy***, μετέπειτα αναφέρονται ως ***Guardians of the Galaxy Vol. 1***) είναι αμερικανική ταινία με υπερήρωες παραγωγής 2014, η οποία βασίζεται στην ομώνυμη ομάδα υπερηρώων της Marvel Comics. Η παραγωγή έγινε από τα Marvel Studios και η διανομή από την Walt Disney Studios Motion Pictures. Αποτελεί τη δέκατη ταινία του κινηματογραφικού σύμπαντος του Marvel (MCU). Την ταινία σκηνοθέτησε ο Τζέιμς Γκαν, ο οποίος έγραψε και το σενάριο μαζί με τη Νικόλ Πέρλμαν. Σε αυτήν πρωταγωνιστούν οι Κρις Πρατ, Ζόε Σαλντάνα, Ντέιβ Μπατίστα, Βιν Ντίζελ και Μπράντλεϊ Κούπερ ως η ομότιτλη ομάδα, πλαισιωμένοι από τους Λι Πέις, Μάικλ Ρούκερ, Κάρεν Γκίλαν, Ντζιμόν Χουνσού, Τζον Σι Ράιλι, Γκλεν Κλόουζ και Μπενίσιο ντελ Τόρο. Στην ταινία, ο Πίτερ Κουίλ σχηματίζει μια συμμαχία με μια ομάδα από εξωγήινους εγκληματίες, οι οποίοι καταδιώκονται επειδή έκλεψαν ένα πανίσχυρο τεχνούργημα.

Η Πέρλμαν άρχισε να δουλεύει πάνω στο σενάριο το 2009. Ο παραγωγός Κέβιν Φάιγκι ανέφερε για πρώτη φορά δημοσίως την ταινία *Φύλακες του Γαλαξία* το 2010 ως μια πιθανή ταινία για το μέλλον και τα Marvel Studios ανακοίνωσαν πως η ταινία βρισκόταν στο στάδιο της ανάπτυξης τον Ιούλιο του 2012, κατά τη διάρκεια της διεθνούς Comic-Con του Σαν Ντιέγκο. Ο Γκαν προσλήφθηκε για να γράψει και να σκηνοθετήσει την ταινία εκείνο τον Σεπτέμβριο. Τον Φεβρουάριο του 2013, ο Πρατ προσλήφθηκε για τον ρόλο του Πίτερ Κουίλ/Star-Lord, ενώ μετέπειτα επιβεβαιώθηκαν τα υπόλοιπα μέλη του καστ. Τα γυρίσματα ξεκίνησαν τον Ιούλιο του 2013 στα Shepperton Studios στην Αγγλία και συνεχίστηκαν στο Λονδίνο, πριν ολοκληρωθούν τον Οκτώβριο του 2013. Επιπρόσθετα με την πρωτότυπη μουσική από τον Τάιλερ Μπέιτς, το soundtrack της ταινίας περιλαμβάνει επίσης αρκετά δημοφιλή τραγούδια από τις δεκαετίες του 1960 και 1970, διαλεγμένα από τον Γκαν. Το στάδιο της μετά-παραγωγής ολοκληρώθηκε στις 7 Ιουλίου 2014.

Η ταινία *Φύλακες του Γαλαξία* έκανε πρεμιέρα στο θέατρο Ντόλμπι στο Χόλυγουντ στις 21 Ιουλίου 2014, και κυκλοφόρησε στις αίθουσες την 1η Αυγούστου 2014 ως μέρος της Δεύτερης Φάσης του MCU. Στην Ελλάδα κυκλοφόρησε στις 4 Σεπτεμβρίου 2014. Η ταινία γνώρισε εμπορική και κριτική επιτυχία, φτάνοντας να έχει συνολικά έσοδα παγκοσμίως $772.8 εκατομμύρια, και γινόμενη η ταινία με υπερήρωες με τα περισσότερα έσοδα για το 2014, καθώς και η τρίτη ταινία με τα περισσότερα έσοδα για το 2014. Έλαβε επαίνους για το σενάριο, τη σκηνοθεσία, τις ερμηνείες, το χιούμορ, το soundtrack, τα ειδικά οπτικά εφέ και τις σκηνές δράσεις της. Έλαβε επίσης δύο υποψηφιότητες για Όσκαρ στις κατηγορίες «Καλύτερα Οπτικά Εφέ» και «Καλύτερο Μακιγιάζ», ενώ το 2015 κέρδισε και το βραβείο Hugo στην κατηγορία «Καλύτερη Δραματική Παρουσίαση». Μία συνέχεια με τίτλο *[[Φύλακες του Γαλαξία 2]]* κυκλοφόρησε το 2017, ενώ μία τρίτη ταινία με τίτλο *[[Φύλακες του Γαλαξία 3]]* κυκλοφόρησε το 2023.

## Πλοκή
Το 1988, μετά το θάνατο της μητέρας του, ο Πίτερ Κουίλ απάγεται από την ομάδα των Ολέθριων με αρχηγό τον Γιόντου. Είκοσι-έξι χρόνια αργότερα, ο Κουίλ κλέβει μία μυστηριώδη σφαίρα και δέχεται επίθεση από τον Κόραθ, έναν υφιστάμενο του φανατικού μαχητή των Κρι, Ρόναν του Κατήγορου. Ωστόσο, καταφέρνει να το σκάσει με τη σφαίρα και ο Ρόναν στέλνει την Γκαμόρα να τον βρει και να του την πάρει.

Όταν ο Κουίλ επιχειρεί να πουλήσει τη σφαίρα, η Γκαμόρα του την κλέβει και η μεταξύ τους διαμάχη τραβάει την προσοχή του Ρόκετ και του Γκρουτ. Το Σώμα Αξιωματικών της Νόβα συλλαμβάνει και τους τέσσερις στέλνοντάς τους στη φυλακή Κιλν. Εκεί, ο κρατούμενος Ντραξ, επιχειρεί να σκοτώσει την Γκαμόρα εξαιτίας της σύνδεσής της με τον Θάνος και τον Ρόναν, οι οποίοι σκότωσαν την οικογένειά του. Ο Κουίλ πείθει τον Ντραξ πως η Γκαμόρα μπορεί να του φέρει τον Ρόναν, αλλά εκείνη αποκαλύπτει πως έχει προδώσει τον Ρόναν και δεν θα του παραδώσει τη σφαίρα. Όλοι μαζί συνεργάζονται και καταφέρνουν να αποδράσουν με το διαστημόπλοιο του Κουίλ, *Μιλάνο*.

Η ομάδα του Κουίλ φτάνει στον πλανήτη Νόουγουερ. Εκεί, ο Ντραξ αποκαλύπτει τη θέση τους στον Ρόναν, ενώ η υπόλοιπη ομάδα συναντιέται με τον Συλλέκτη. Ο Συλλέκτης ανοίγει τη σφαίρα αποκαλύπτοντας πως κρύβει την Πέτρα της Δύναμης, ένα αντικείμενο ανυπολόγιστης ισχύος. Ο Ρόναν φτάνει στον πλανήτη και νικάει τον Ντραξ, ενώ οι υπόλοιποι το σκάνε με διαστημόπλοια, καταδιωκόμενοι από τους ακόλουθους του Ρόναν και τη θετή αδελφή της Γκαμόρα, Νέμπιουλα. Η Νέμπιουλα καταστρέφει το διαστημόπλοιο της Γκαμόρα, αφήνοντάς τη να αιωρείται στο διάστημα, ενώ οι ακόλουθοι του Ρόναν παίρνουν τη σφαίρα.

Ο Κουίλ επικοινωνεί με τον Γιόντου λέγοντάς του πού να τον βρει κι έπειτα προσπαθεί να σώσει τη Γκαμόρα με αντάλλαγμα τη ζωή του, αλλά ο Γιόντου καταφτάνει και σώζει και τους δύο. Ο Κουίλ διαπραγματεύεται ανακωχή υποσχόμενος να δώσει στον Γιόντου τη σφαίρα όταν την αποκτήσουν. Η ομάδα του Κουίλ, αν και γνωρίζουν πως πρόκειται για αποστολή αυτοκτονίας, δεν μπορούν να αφήσουν τον Ρόναν να καταστρέψει τον γαλαξία με την Πέτρα. Ο Ρόναν, μέσω του σφυριού του, αποκτά τη δύναμή της Πέτρας και επικοινωνεί με τον Θάνος, απειλώντας να τον σκοτώσει αφού πρώτα καταστρέψει τον Ζάνταρ. Η Νέμπιουλα, η οποία μισεί τον Θάνος, συμμαχεί με τον Ρόναν.

Οι Ολέθριοι και η ομάδα του Κουίλ συμμαχούν με το Σώμα Αξιωματικών για να αντιμετωπίσουν τον Ρόναν στον Ζάνταρ, με την ομάδα του Κουίλ να μπαίνει στο διαστημόπλοιο του Ρόναν. Ο Ρόναν χρησιμοποιεί το σφυρί του για να καταστρέψει τον στόλο του Σώματος των Αξιωματικών και οι δυνάμεις του υπερτερούν της ομάδας του Κουίλ και δεν μπορούν να τον νικήσουν. Ο Ρόκετ συντρίβει ένα διαστημόπλοιο των Ολέθριων πάνω στο διαστημόπλοιο του Ρόναν, το οποίο συγκρούεται στον Ζάνταρ. Κατά τη σύγκρουση, ο Γκρουτ θυσιάζεται για να παρέχει ασπίδα στην ομάδα, ενώ ο Ρόναν αναδύεται από τα συντρίμμια και ετοιμάζεται να καταστρέψει τον Ζάνταρ. Ο Ντραξ και ο Ρόκετ καταφέρνουν να καταστρέψουν το σφυρί του Ρόναν και ο Κουίλ αρπάζει την απελευθερωμένη Πέτρα. Μαζί με την υπόλοιπη ομάδα, μοιράζονται το φορτίο της δύναμής της και τη χρησιμοποιούν για να σκοτώσουν τον Ρόναν.

Ο Κουίλ παραδίδει την Πέτρα στο Σώμα Αξιωματικών, ενώ φεύγοντας, ο Γιόντου αναφέρει πως έκαναν καλά που δεν παρέδωσαν τον Κουίλ στον πατέρα του το 1988, όπως είχαν συμφωνήσει. Η ομάδα του Κουίλ, γνωστοί πια ως Φύλακες του Γαλαξία, έχουν επισήμως λευκό ποινικό μητρώο, ενώ ο Κουίλ μαθαίνει πως είναι μόνο κατά το ήμισυ άνθρωπος, καθώς ο πατέρας του ανήκει σε ένα άγνωστο είδος. Οι Φύλακες φεύγουν με το *Μιλάνο*, παίρνοντας μαζί τους ένα φυτεμένο κλαδάκι από τα απομεινάρια του Γκρουτ, το οποίο με τον καιρό μεγαλώνει.

Σε μια σκηνή μετά τους τίτλους τέλους, ο Συλλέκτης κάθεται στο κατεστραμμένο αρχείο του με δύο από τα ζωντανά εκθέματά του: έναν σκύλο κοσμοναύτη και μία ανθρωπόμορφη πάπια.

## Ηθοποιοί και Χαρακτήρες
[thumb|180px|Το καστ της ταινίας κατά την προώθηση αυτής στη [San Diego Comic-Con International|Διεθνή Comic-Con του Σαν Ντιέγκο το 2013. Από πάνω προς τα κάτω: Πρατ, Σαλντάνα, Μπατίστα, Πέις, Ρούκερ, Γκίλαν, Ουνσού και ντελ Τόρο.]]
*Κρις Πρατ ως Πίτερ Κουίλ/Star Lord: Ο μισός-άνθρωπος, μισός-εξωγήινος αρχηγός της ομάδας Φύλακες του Γαλαξία, ο οποίος απάγεται το 1988 από το Μιζούρι ως παιδί και είναι μεγαλωμένος από μία ομάδα εξωγήινων κλεφτών και λαθρεμπόρων που φέρουν το όνομα Ολέθριοι. Σχετικά με τον χαρακτήρα, ο Πρατ ανέφερε: «Είχε δύσκολα παιδικά χρόνια και τώρα περιφέρεται στο διάστημα, συνευρίσκεται με καυτά εξωγήινα κορίτσια και απλά είναι κατεργάρης και λίγο κόπανος και μέσω της ομάδας με αυτούς τους τύπους, αποκτά έναν ανώτερο σκοπό για εκείνον». Πρόσθεσε επίσης πως ο χαρακτήρας είναι μία μίξη των Χαν Σόλο και Μάρτι ΜακΦλάι. Ο Πρατ, ο οποίος είναι περισσότερο γνωστός στο να υποδύεται δεύτερους ρόλους, αρχικά απέρριψε τον ρόλο. Είχε χάσει κιλά για χαρακτήρες σε ταινίες όπως οι *[[Moneyball]]* και *[[Zero Dark Thirty]]*, ενώ είχε παραιτηθεί από τη φιλοδοξία να έχει τον πρωταγωνιστικό ρόλο σε ταινίες δράσης μετά τις ταπεινωτικές ακροάσεις για τις ταινίες *[[Σταρ Τρεκ (ταινία)|Σταρ Τρεκ]]* και *[[Avatar (ταινία, 2009)|Avatar]]*. Η υπεύθυνη διανομής ρόλων, Σάρα Φιν, πρότεινε τον Πρατ στον Τζέιμς Γκαν, ο οποίος απέρριψε την ιδέα παρά το ότι δυσκολευόταν να βρει τον κατάλληλο ηθοποιό για τον ρόλο. Ωστόσο, η Φιν κανόνισε μία συνάντηση ανάμεσα στους δύο άντρες, κατά την οποία ο Γκαν πείστηκε αμέσως πως ο Πρατ ήταν η τέλεια επιλογή. Ο Πρατ κέρδισε επίσης τον Κέβιν Φάιγκι, παρά την εκ νέου αύξηση του βάρους του για την ταινία *[[Delivery Man: Δεν τα φέρνει τα παιδιά ο πελαργός]]*. Πριν τα γυρίσματα, ο Πρατ ακολούθησε αυστηρή δίαιτα και πρόγραμμα γυμναστικής για να χάσει 27Kg σε έξι μήνες. Ο Πρατ υπέγραψε συμβόλαιο πολλών ταινιών με τη Marvel, ενώ του χορηγήθηκε προσωρινή άδεια από τη δουλειά του στο *Parks and Recreation*, ώστε να μπορέσει να συμμετέχει στην ταινία. Τον νεαρό Κουίλ υποδύεται ο Γουάιατ Όλεφ.
*Ζόε Σαλντάνα ως Γκαμόρα: Μία ορφανή κοπέλα από έναν εξωγήινο κόσμο, η οποία αποζητά λύτρωση για τα εγκλήματα του παρελθόντος. Εκπαιδεύτηκε από τον Θάνος για να γίνει η προσωπική του επαγγελματίας δολοφόνος. Η Σαλντάνα ανέφερε πως έγινε η Γκαμόρα περισσότερο μέσω του μακιγιάζ παρά μέσω εικόνων δημιουργημένων σε υπολογιστή (CGI) ή καταγραφής κίνησης. Μιλώντας για τον ρόλο, ανέφερε: «Ήμουν απλά ενθουσιασμένη που μου ζητήθηκε να δουλέψω με τον Τζέιμς Γκαν καθώς και το να υποδυθώ κάποιον πράσινο. Έχω υπάρξει μπλε στο παρελθόν [στο *Avatar*]». Η Σαλντάνα περιέγραψε την Γκαμόρα ως «... μία μαχήτρια, είναι μία επαγγελματίας δολοφόνος και πολύ φονική, αλλά αυτό που τη σώζει είναι το ίδιο πράγμα που μπορεί να την καταδικάσει. Έχει την αίσθηση της νομιμότητας. Ως άτομο είναι πολύ δίκαιη».
*Ντέιβ Μπατίστα ως Ντραξ ο Καταστροφέας: Ένας πολεμιστής ο οποίος αναζητά εκδίκηση για τον θάνατο της οικογένειάς του στα χέρια του Ρόναν. Για το αν μπορεί να συσχετιστεί με τον χαρακτήρα, ο Μπατίστα δήλωσε: «Μπορώ να συσχετιστώ με τον Ντραξ τόσο πολύ που δεν είναι καν αστείο. Μόνο τα απλά πράγματα που έχουμε κοινά. Απλά πράγματα όπως τα τατουάζ, η τραγωδία—γιατί ξέρετε, είχα λίγη τραγωδία στη ζωή μου επίσης. Έτσι, είναι πραγματικά εύκολο για μένα να πάρω από αυτό». Ο Μπατίστα ανέφερε ακόμα πως υπήρχαν «αρκετά κωμικά στοιχεία στον Ντραξ», αλλά ο ίδιος ο χαρακτήρας δεν μπορούσε να το αντιληφθεί. Δήλωσε επίσης πως δεν χρειάστηκε αρκετή προετοιμασία για τον ρόλο, επειδή: «Ευτυχώς, για μένα, είμαι δια βίου αθλητής και προσαρμόζομαι πολύ εύκολα». Ο Μπατίστα χρειαζόταν περίπου τέσσερις ώρες για να εφαρμοστεί το μακιγιάζ του χαρακτήρα πάνω του, αλλά χρειαζόταν μόνο 90 λεπτά για να αφαιρεθεί. Ο Ντραξ φέρει διάφορα πρότυπα ουλών στο σώμα του, τα οποία αντικαθιστούν τα απλά τατουάζ από τα κόμικ, με το κάθε ένα να έχει μια συγκεκριμένη ιστορία. Επιπρόσθετα, ο τόνος του δέρματός του άλλαξε από ανοικτό πράσινο που είναι στα κόμικ, σε ένα πιο λασπώδες γκρι, για να αποφευχθεί η όποια οπτική ομοιότητα με τον Hulk.
*Βιν Ντίζελ ως Γκρουτ: Ένα ανθρωποειδές δέντρο το οποίο είναι συνεργός του Ρόκετ. Ο Ντίζελ δήλωσε πως παρείχε τη φωνή και την καταγραφή κίνησης για τον Γκρουτ, αν και αρχικά βρισκόταν σε συζητήσεις για να πρωταγωνιστήσει σε ταινία της τρίτης φάσης του MCU. Ο Ντίζελ παρείχε επίσης τη φωνή του Γκρουτ σε αρκετές ξενόγλωσσες κυκλοφορίες της ταινίας. Ο Κρίστιαν Γκοντλέβσκι ενσάρκωσε τον χαρακτήρα στο σετ, αλλά η ερμηνεία του δεν χρησιμοποιήθηκε στον τελικό χαρακτήρα που δημιουργήθηκε μέσω CGI. Ο Γκαν είπε για τον χαρακτήρα, τον οποίο βάσισε στον σκύλο του: «Όλοι οι Φύλακες ξεκινούν στην ταινία ως μπάσταρδοι—εκτός από τον Γκρουτ. Είναι ένας αθώος. Είναι εκατό τοις εκατό φονικός και εκατό τοις εκατό γλυκός. Έχει παγιδευτεί μέσα στη ζωή του Ρόκετ, πραγματικά». Και συνέχισε λέγοντας πως ο σχεδιασμός και η κίνηση του Γκρουτ χρειάστηκαν «τον περισσότερο χρόνο μιας χρονιάς» για να δημιουργηθούν. Ο Γκαν πρόσθεσε: «Οι τρόποι με τους οποίους ο Βιν Ντίζελ λέει 'I am Groot', είμαι έκπληκτος. Όλες οι πρώιμες ηχογραφήσεις των 'I am Groot' δεν ακούγονταν καθόλου καλά ... Ο Βιν ήρθε μία μέρα, άκουσε όλα τα 'I am Groot' και αποζήτησε την τελειότητα. Μου ζήτησε να του εξηγήσω τι ακριβώς λέει ο χαρακτήρας με κάθε 'I am Groot' ... Ήταν εκπληκτικό όταν προσθέσαμε για πρώτη φορά αυτή τη φωνή στην ταινία, το πόσο άλλαξε ο χαρακτήρας και το πόσο επηρέασε ο Βιν τον χαρακτήρα». Όσον αφορά τις ελάχιστες λέξεις που χρησιμοποιεί ο Γκρουτ, ο Ντίζελ δήλωσε πως αυτό ήταν με διάφορους τρόπους «... η μεγαλύτερη πρόκληση που μπορείς να ζητήσεις από έναν ηθοποιό να φέρει εις πέρας». Ο Ντίζελ βρήκε μία συναισθηματική νότα στην ερμηνεία του, επικαλούμενος τον θάνατο του φίλου και συμπρωταγωνιστή του στη σειρά ταινιών *[[Fast & Furious]]*, Πολ Γουόκερ, λέγοντας: «Αυτό είχε συμβεί τον Δεκέμβριο [2013], και η ταινία ήταν η πρώτη φορά που βγήκα ξανά έξω για να συνευρεθώ με άλλους ανθρώπους μετά τη συνεύρεση με τον θάνατο, έτσι το να υποδύομαι έναν χαρακτήρα ο οποίος γιορτάζει τη ζωή με τον τρόπο που το κάνει ο Γκρουτ, ήταν πολύ καλό».
*Μπράντλεϊ Κούπερ ως Ρόκετ: ένα γενετικά τροποποιημένο μηχανικά ρακούν, το οποίο είναι κυνηγός επικηρυγμένων, φιλοχρήματος και ειδήμων στα όπλα και τις τακτικές μάχης. Ο Γκαν δούλεψε με πραγματικά ρακούν για να αποκτήσει τη σωστή αίσθηση του χαρακτήρα και για να είναι σίγουρος πως «δε θα ήταν ένας χαρακτήρας καρτούν» λέγοντας: «Δεν είναι ο Μπαγκς Μπάνι στη μέση των Εκδικητών, είναι πραγματικό, μικρό, κάπως κατακρεουργημένο κτήνος που είναι μόνο. Δεν υπάρχει άλλος στο σύμπαν που να είναι σαν αυτόν, έχει δημιουργηθεί από αυτούς τους τύπους για να είναι ασταμάτητη πολεμική μηχανή», ενώ βάσισε επίσης τον χαρακτήρα στον ίδιο. Ο Κούπερ, περιγράφοντας τον Ρόκετ σε σχέση με τους υπόλοιπους Φύλακες, ανέφερε: «Πιστεύω πως ο Ρόκετ είναι δυναμικός. Είναι κάπως όπως ο Τζο Πέσι στην ταινία *[[Τα Καλά Παιδιά]]*». Ο Κούπερ χάρισε τη φωνή του στον Ρόκετ, ενώ ο Σον Γκαν (ο μικρότερος αδελφός του Τζέιμς) πήρε τη θέση του χαρακτήρα κατά τη διάρκεια των γυρισμάτων. Ο Τζέιμς Γκαν ανέφερε πως για τον ρόλο του Ρόκετ, κάποιες φυσικές κινήσεις του Κούπερ, συμπεριλαμβανομένων εκφράσεων και κινήσεων των χεριών, καταγράφηκαν ως πιθανή αναφορά για τους δημιουργούς, αν και χρησιμοποιήθηκαν αρκετά πράγματα από την ερμηνεία του Σον Γκαν κατά τη διάρκεια της ταινίας. Ο Σον σημείωσε πως «κάπως σκόνταψαν» στη διαδικασία των γυρισμάτων, αφού «δεν ξέραμε το πώς θα δημιουργούσαμε αυτόν τον χαρακτήρα». Η ίδια διαδικασία συνεχίστηκε να χρησιμοποιείται για όλες τις μετέπειτα εμφανίσεις του Ρόκετ. Πριν προσληφθεί ο Κούπερ, ο Τζέιμς Γκαν ανέφερε πως ήταν πρόκληση να βρεθεί η κατάλληλη φωνή για τον Ρόκετ και πως έψαχνε για κάποιον που θα μπορούσε να ισορροπήσει «τα γρήγορα πρότυπα ομιλίας που έχει ο Ρόκετ, αλλά να είναι και αστείος, επειδή είναι πραγματικά αστείος. Επίσης, έπρεπε να έχει το σθένος που έχει κι ο χαρακτήρας. Επειδή υπάρχουν πραγματικά κάποιες αρκετά δραματικές σκηνές με τον Ρόκετ».
*Λι Πέις ως Ρόναν ο Κατήγορος: Ένας αποστάτης Κρι διοικητής και ζηλωτής, ο οποίος δέχεται να ανακτήσει ένα τεχνούργημα για τον Θάνος, με αντάλλαγμα τον αφανισμό των θανάσιμων εχθρών του, των Ζανταριανών. Ο Ρόναν και ο Σακάραν στρατός του καταδιώκουν τους Φύλακες όταν αυτοί επεμβαίνουν στους στόχους τους. Ο Γκαν, περιγράφοντας τον Ρόναν ανέφερε: «Είναι ο βασικός κακός της ταινίας και είναι ένας πραγματικά στριμμένος τύπος, έχει μία πραγματική θρησκευτική κλίση σε αυτή την ταινία. Έχει μία πολύ αρρωστημένη και διαστρεβλωμένη όψη του τι είναι η ηθική· η δύναμη είναι αρετή και η αδυναμία αμαρτία και είναι αυτό με το οποίο πορεύεται, και πιστεύω πως είναι πολύ τρομακτικός εξαιτίας των πιστεύω του, τα οποία είναι αληθινά για εκείνον». Ο Πέις, ο οποίος είχε αρχικά περάσει από ακρόαση για τον ρόλο του Πίτερ Κουίλ, περιέγραψε τον Ρόναν ως «ψυχοπαθή» και «τέρας».
*Μάικλ Ρούκερ ως Γιόντου Ουντόντα: Ένας ληστής με μπλε δέρμα, ο οποίος είναι ο αρχηγός των Ολέθριων και η πατρική φιγούρα του Κουίλ. Ο Γιόντου βοηθάει τον Κουίλ να κλέψει τη σφαίρα πριν ο Κουίλ τον προδώσει, αφήνοντας τον Γιόντου και τους Ολέθριους να κυνηγούν τους Φύλακες. Όσον αφορά τον χαρακτήρα, ο Ρούκερ ανέφερε: «έχει μερικά ενδιαφέροντα θεματάκια —όχι καλός τύπος, όχι κακός τύπος. Υπάρχει ελπίδα και υπάρχει καρδιά μέσα στον Γιόντου». Ο Γκαν δημιούργησε την κινηματογραφική εκδοχή του χαρακτήρα, έχοντας στο μυαλό του ειδικά τον Ρούκερ, ενώ δανείστηκε τη μοϊκάνα του χαρακτήρα και την ικανότητά του να ελέγχει ένα βέλος με το σφύριγμά του από τα κόμικ. Ο Ρούκερ αφοσιώθηκε πλήρως στον ρόλο με το που έμαθε πως ο ρόλος του στην τηλεοπτική σειρά *[[The Walking Dead (τηλεοπτική σειρά)|The Walking Dead]]* θα ολοκληρωνόταν. Το μακιγιάζ του χαρακτήρα χρειαζόταν περίπου τέσσερις ώρες για να εφαρμοστεί πάνω στον Ρούκερ.
*Κάρεν Γκίλαν ως Νέμπιουλα: Θετή κόρη του Θάνος η οποία μεγάλωσε μαζί με τη Γκαμόρα ως αδελφές και είναι πιστή υπολοχαγός στην υπηρεσία του Ρόναν και του Θάνος. Όσον αφορά τον χαρακτήρα, η Γκίλαν ανέφερε: «Είναι ο θηλυκός κακός της ταινίας ... Είναι πολύ σαδιστική και κακιά, αλλά μου αρέσει να σκέφτομαι πως είναι έτσι για έναν πολύ βάσιμο λόγο». Πρόσθεσε επίσης: «Πιστεύω πως είναι ένας πολύ ενδιαφέρον χαρακτήρας. Αυτό που μου αρέσει να παίζω μαζί της είναι το πόσο ζηλιάρα είναι. Είναι η αδελφή της Γκαμόρα και υπάρχει αρκετός αδελφικός ανταγωνισμός. Αυτή είναι η πιο ενδιαφέρουσα πτυχή για μένα, επειδή η ζήλια μπορεί να σε καταβροχθίσει και να σε κάνει πικρό και άσχημο. Και είναι εντελώς σαδίστρια, που είναι επίσης διασκεδαστικό». Η Γκίλαν έκανε έρευνα για τους αρχαίους Σπαρτιάτες, ξύρισε το κεφάλι της και προπονήθηκε δύο μήνες για τον ρόλο. Το μακιγιάζ του χαρακτήρα χρειαζόταν περίπου τεσσερισήμιση ώρες για να εφαρμοστεί πάνω στην Γκίλαν.
*Ντζιμόν Χουνσού ως Κόραθ: Ένας Κρι σύμμαχος του Ρόναν, ο οποίος είναι διαγαλαξιακός κυνηγός. Όσον αφορά το γιατί δέχτηκε τον ρόλο, ο Χουνσού δήλωσε: «Έχω έναν τετράχρονο γιο ο οποίος λατρεύει τους υπερήρωες, από τον Spider-Man μέχρι τον Iron Man και μέχρι τον Batman. Έχει όλα τα κοστούμια. Μία μέρα με κοίταξε και είπε 'Μπαμπά, θέλω να έχω ανοιχτόχρωμο δέρμα ώστε να μπορώ να είμαι ο Spider-Man. Ο Spider-Man έχει ανοιχτόχρωμο δέρμα'. Αυτό ήταν κάπως σοκαριστικό. Για αυτό και είμαι ενθουσιασμένος που θα είμαι μέρος του Σύμπαντος της Marvel, έτσι ώστε να μπορώ να συνεισφέρω σε αυτή την ποικιλομορφία σε ρόλους υπερηρώων».
*Τζον Σι Ράιλι ως Ρόμαν Ντέι: Υψηλόβαθμο μέλος του Σώματος Αξιωματικών της Νόβα στον στρατό και την αστυνομία της Αυτοκρατορίας της Νόβα.
*Γκλεν Κλόουζ ως Ιράνι Ραέλ: Η αρχηγός του Σώματος Αξιωματικών της Νόβα, γνωστή και ως η Ανώτατη Νόβα, της οποίας αποστολή είναι να προστατεύει τους πολίτες της Αυτοκρατορίας της Νόβα και η διατήρηση της ειρήνης. Η Κλόουζ δήλωσε πως «πάντα ήθελε να συμμετέχει σε μία ταινία σαν αυτή» και πως θα ήταν «ό,τι πιο διασκεδαστικό να παίξει κάτι όπως ο ρόλος της Τζούντι Ντεντς [ως M στον Τζέιμς Μποντ] ή του Σάμιουελ Λ. Τζάκσον [ως Nick Fury]». Ανέφερε πως αποδέχθηκε τον ρόλο επειδή «της αρέσει να κάνει διαφορετικά πράγματα» και ήθελε να δείξει πως «πάντα ήταν έτοιμη για όλα». Δήλωσε επίσης πως το συμβόλαιό της αφορά «αρκετές» ταινίες και πως θα ήταν ανοικτή στο να δουλέψει σε άλλες ταινίες των Marvel Studios, επιπρόσθετα από τον ρόλο της στις συνέχειες των *Φυλάκων του Γαλαξία*.
*Μπενίσιο ντελ Τόρο ως Τανελίρ Τιβάν/Συλλέκτης: Ένας εμμονικός συλλέκτης που κατέχει τη μεγαλύτερη συλλογή διαστρικής πανίδας, κειμηλίων και ειδών στον γαλαξία, ο οποίος δρα σε ένα μέρος εκτός διαστήματος που ονομάζεται Νόουγουερ. Περιγράφοντας την ερμηνεία του ντελ Τόρο, ο Γκαν ανέφερε: «Είναι σαν ένας εξω-διαστημικός Λιμπεράτσι. Αυτό είναι που λέει το σενάριο και αυτό κάνει». Όσον αφορά την ενσάρκωση του χαρακτήρα, ο ντελ Τόρο δήλωσε: «Αυτό που ήθελε ο Τζέιμς [Γκαν], το οποίο βρήκα λίγο λίγο καθώς το έκανα, είναι πως με ήθελε να εξερευνώ και απλά να συνεχίζω να πιέζω τον χαρακτήρα και να τον δημιουργώ ενώ βρισκόμουν μπροστά στην κάμερα».

Επιπρόσθετα, ο Τζος Μπρόλιν εμφανίζεται ως Θάνος (φωνή και καταγραφή κίνησης), χωρίς ωστόσο να εμφανίζεται το όνομά του στους τίτλους. Ο Σον Γκαν τον αντικατέστησε ως Θάνος κατά τα γυρίσματα, ενώ ενσαρκώνει τον Κράγκλιν, το πρωτοπαλίκαρο του Γιόντου στους Ολέθριους. Ο Αλέξις Ντενίσοφ επαναλαμβάνει τον ρόλο του βεζίρη του Θάνος, του «Άλλου», από την ταινία *[[Οι Εκδικητές (ταινία, 2012)|Οι Εκδικητές]]*. Η Οφήλια Λόβιμποντ υποδύεται την Καρίνα, τη σκλάβα του Συλλέκτη, ο Πίτερ Σεραφίνογουιτς τον Γκάρθαν Σάαλ, έναν αξιωματικό της Νόβα, ο Γκρεγκ Χένρυ τον παππού του Κουίλ, η Λόρα Χάντοκ τη μητέρα του Κουίλ, Μέρεντιθ, η Μίλια Κράιλινγκ τη Μπιρίτ, ο Κρίστοφερ Φέαρμπανκ τον Μεσίτη, η Μικέιλα Χούβερ τη βοηθό της Ανώτατης Νόβα, η Μαράμα Κόρλετ μία pit boss του μπαρ, The Boot, ο Έμετ Τζ. Σκάνλαν τον επικεφαλής της φρουράς στη Νόβα, ο Αλέξις Ρόντνεϊ τον Μολόκα Νταρ, ο Τομ Πρόκτορ τον Χόρουζ, έναν Ολέθριο και ο Σπένσερ Γουάιλντινγκ τον φρουρό που κατάσχει το Walkman του Κουίλ. Ο σκύλος ηθοποιός Φρεντ εμφανίζεται ως ο Κόσμο ο Σκύλος, ενώ ο Στίβεν Μπλάκχαρτ έχει έναν υποστηρικτικό ρόλο. Η Ναόμι Ράιαν είχε επίσης έναν υποστηρικτικό ρόλο στην ταινία, αλλά οι σκηνές της αφαιρέθηκαν από την τελική εκδοχή της ταινίας. Κάμεο εμφανίσεις έκαναν οι Τζέιμς Γκαν ως ένας Σακάραν, ο Σταν Λι ως ο Ζανταριανός που φλερτάρει με γυναίκες, ο Λόιντ Κόφμαν ως ένας από τους κρατούμενους, ο Νέιθαν Φίλιον ως η φωνή ενός κρατούμενου, ο Ρομπ Ζόμπι ως η φωνή του πλοηγού των Ολέθριων, ο συνθέτης Τάιλερ Μπέιτς ως ένας Ολέθριος πιλότος και ο Σεθ Γκριν ως η φωνή του Χάουαρντ η Πάπια.

## Παραγωγή
### Ανάπτυξη

Ο πρόεδρος των Marvel Studios, Κέβιν Φάιγκι, ανέφερε για πρώτη φορά δημοσίως τους *Φύλακες του Γαλαξία* ως μία πιθανή μελλοντική ταινία στη διεθνή Comic-Con του Σαν Ντιέγκο του 2010 δηλώνοντας: «Υπάρχουν κάποιοι αδιευκρίνιστοι τίτλοι, επίσης, όπως οι *Φύλακες του Γαλαξία*. Νομίζω πως ανακαινίστηκαν πρόσφατα με έναν αστείο τρόπο στο κόμικ». Ο Φάιγκι επανέλαβε αυτή τη δήλωση σε ένα τεύχος του Σεπτεμβρίου του 2011 του *[[Entertainment Weekly]]*, λέγοντας: «Υπάρχει η ευκαιρία να κάνουμε ένα μεγάλο διαστημικό έπος, το οποίο υπαινίσσεται κάπως στην ταινία *[[Thor (ταινία)|Thor]]*, στην κοσμική πλευρά» του κινηματογραφικού σύμπαντος του Marvel. Ο Φάιγκι πρόσθεσε, πως αν γίνει η ταινία, θα περιέχει ένα σύνολο χαρακτήρων ως πρωταγωνιστές, όπως και οι ταινίες *[[X-Men (σειρά ταινιών)|X-Men]]* και *[[Οι Εκδικητές (ταινία, 2012)|Εκδικητές]]*.

Ο Φάιγκι ανακοίνωσε πως η ταινία βρισκόταν στο στάδιο της ανάπτυξης κατά τη διάρκεια του πάνελ των Marvel Studios στη διεθνή Comic-Con του Σαν Ντιέγκο το 2012, με προβλεπόμενη κυκλοφορία της την 1η Αυγούστου 2014. Είπε πως η ομότιτλη ομάδα της ταινίας θα αποτελείτο από τους Star-Lord, Ντραξ ο Καταστροφέας, Γκαμόρα, Γκρουτ και Ρόκετ. Δύο κομμάτια τέχνης παρουσιάστηκαν επίσης κατά τη διάρκεια του πάνελ, ένα με τον Ρόκετ και ένα με ολόκληρη την ομάδα. Τον Αύγουστο του 2012, ο Τζέιμς Γκαν ξεκίνησε συνομιλίες για να σκηνοθετήσει την ταινία, κερδίζοντας άλλους συναγωνιστές συμπεριλαμβανομένων των μελλοντικών σκηνοθετών του MCU, Πέιτον Ριντ και του διδύμου Άννα Μπόντεν και Ράιαν Φλεκ. Ο σκηνοθέτης των *Εκδικητών*, Τζος Γουίντον, ο οποίος υπέγραψε συμφωνία να είναι δημιουργικός σύμβουλος σε όλες τις ταινίες που θα οδηγούσαν στη συνέχεια των ''Εκδικητών'', ήταν ενθουσιασμένος με την επιλογή του Γκαν ως σκηνοθέτη, λέγοντας: «Ο Τζέιμς [Γκαν] είναι αυτό που με κάνει να πιστεύω πως θα δουλέψει ... Είναι τόσο αντισυμβατικός, και τόσο τρελός, αλλά και τόσο έξυπνος, ένας μάστορας που χτίζει από την καρδιά του. Αγαπάει το ρακούν. Χρειάζεται το ρακούν ... Έχει μία πολύ διαστρεβλωμένη όψη για αυτό, αλλά όλα προέρχονται από πραγματική αγάπη για το υλικό. Θα είναι δύσκολο [για τους ανθρώπινους χαρακτήρες] να συμβαδίσουν μαζί του».

### Σενάριο
Η Νικόλ Πέρλμαν, η οποία προστέθηκε στο σεναριακό πρόγραμμα της Marvel το 2009, δέχθηκε αρκετές προσφορές για να γράψει το σενάριο για λιγότερο γνωστούς χαρακτήρες της εταιρίας. Ανάμεσα από αυτές, η Πέρλμαν επέλεξε τους *Φύλακες του Γαλαξία* των Νταν Άμπνετ και Άντι Λάνινγκ, λόγω του προσωπικού της ενδιαφέροντος για το διάστημα και την επιστημονική φαντασία, λέγοντας: «Πιστεύω πως [η Marvel] αιφνιδιάστηκε όταν επέλεξα τους *Φύλακες*, επειδή υπήρχαν ιστορίες που θα έβγαζαν περισσότερο νόημα για κάποιον ρομαντικό-κωμικό σεναριογράφο ή κάτι τέτοιο». Η Πέρλμαν ξόδεψε δύο χρόνια δουλεύοντας ένα πρόχειρο, βυθίζοντας τον εαυτό της στο σύμπαν των *Φυλάκων* και, στα τέλη του 2011, της ζητήθηκε να δημιουργήσει ένα νέο πρόχειρο, πριν την είσοδο του Γκαν στο πρότζεκτ στις αρχές του 2012, ο οποίος συνείσφερε στο σενάριο. Τελικά, ο Γκαν έγραψε ολόκληρο το σενάριο από την αρχή, επειδή της Πέρλμαν «δεν δούλευε» για εκείνον· για να μεταβιβάσει τις ιδέες του για την ταινία στη Marvel, χρησιμοποίησε την ταινία *[[Και οι δώδεκα ήταν καθάρματα]]* ως αναφορά. Μετέπειτα, ο Γκαν εξήγησε πως το πρόχειρο της Πέρλμαν ήταν πολύ διαφορετικό από το σενάριο που χρησιμοποίησε κατά τη διάρκεια των γυρισμάτων, συμπεριλαμβανομένων διαφορετικής ιστορίας, διαφορετικών μεμονωμένων ιστοριών των χαρακτήρων και όχι Walkman. Δήλωσε: «Στο σενάριο της Νικόλ όλα είναι αρκετά διαφορετικά ... δεν είναι το ίδιο πράγμα. Αλλά αυτός είναι ο τρόπος που ο Σύλλογος Σεναριογράφων της Δυτικής Αμερικής (WGA) λειτουργεί. Τους αρέσουν οι πρώτοι σεναριογράφοι υπερβολικά πολύ». Τον Αύγουστο του 2012, τα Marvel Studios προσέλαβαν τον σεναριογράφο Κρις ΜακΚόι για να ξαναγράψει το σενάριο της Πέρλμαν, ωστόσο, δεν είναι ξεκάθαρο του ποια ήταν η συνεισφορά του στο τελικό σενάριο, αφού το όνομά του δεν αναγράφηκε καθόλου στους τίτλους της ταινίας.

Ο Γκαν αποκάλυψε πως η σύσταση των χαρακτήρων στο κοινό ήταν οι «δυσκολότερες σκηνές για να γραφτούν», με αυτήν του Θάνος να είναι η δυσκολότερη από όλες. Ένιωσε πως «έχοντας τον Θάνος να βρίσκεται σε εκείνη τη σκηνή ήταν περισσότερο βοηθητικό στην ιστορία του MCU παρά σε αυτήν των *Φυλάκων του Γαλαξία*», αλλά παρόλα αυτά, ήθελε να έχει τον Θάνος στην ταινία, χωρίς όμως «να υπονόμευα τον πραγματικό ανταγωνιστή, ο οποίος ήταν ο Ρόναν». Για να λύσει το δίλημμά του, ο Γκαν επέλεξε να βάλει τον Ρόναν να σκοτώσει τον «Άλλον», τον βεζίρη του Θάνος, λέγοντας: «Σκέφτηκα πως αυτό θα ήταν ενδιαφέρον, επειδή είχαμε τον Άλλον, ο οποίος είναι προφανώς πολύ δυνατός ακόμα και σε σχέση με τον Λόκι, και βλέπουμε τον Ρόναν απλά να τον εξαφανίζει. Έτσι μου άρεσε, αλλά ακόμα κι αυτό ήταν κάπως δύσκολο επειδή έβγαινε περισσότερο ως αστείο την πρώτη φορά που το έγραψα και το χιούμορ δεν ταίριαζε και τόσο πολύ».

### Προ-παραγωγή
Τον Σεπτέμβριο του 2012, ο Γκαν επιβεβαίωσε πως είχε υπογράψει για τη σκηνοθεσία της ταινίας και για να ξαναγράψει το σενάριο. Μέχρι το τέλος Νοεμβρίου, οι Τζόουλ Έτζερτον, Τζακ Χιούστον, Τζιμ Στέρτζες και Έντι Ρέντμεϊν υπέγραψαν συμφωνίες για να δοκιμαστούν στον ρόλο του Πίτερ Κουίλ, όπως έκανε και ο Λι Πέις, κάτι το οποίο επιβεβαίωσε μία εβδομάδα αργότερα, στις αρχές του Δεκεμβρίου. Άλλοι ηθοποιοί οι οποίοι ήταν υποψήφιοι για τον ρόλο συμπεριελάμβαναν τους Ζάκαρι Λίβαϊ, Τζόζεφ Γκόρντον-Λέβιτ, Μάικλ Ρόσενμπαμ και Τζον Γκάλαχερ Τζούνιορ. Ο Κρις Πρατ προσλήφθηκε για τον ρόλο τον Φεβρουάριο του 2013, υπογράφοντας συμφωνία με τη Marvel για συμμετοχή σε αρκετές ταινίες.

Τον Ιανουάριο του 2013, τα γυρίσματα προγραμματίστηκαν για να λάβουν χώρα στα Shepperton Studios στο Λονδίνο, στο Ηνωμένο Βασίλειο και τα Marvel Studios ανακοίνωσαν πως η ταινία θα κυκλοφορούσε και σε 3D μορφή. Η Βικτόρια Αλόνσο, μία εκτελεστική παραγωγός της ταινίας, είπε πως τα γυρίσματα θα ξεκινούσαν τον Ιούνιο, καθώς επίσης πως και οι χαρακτήρες των Ρόκετ και Γκρουτ θα δημιουργούνταν μέσω συνδυασμού CGI και καταγραφής κίνησης, συνεχίζοντας: «Δεν μπορείς να κάνεις καταγραφή κίνησης με ένα ρακούν—δε θα σε αφήσουν να τους φορέσεις στολή. Αλλά θα κάνουμε rotoscoping, πιθανόν, για τη συμπεριφορά ... σίγουρα θα έχουμε ηθοποιούς να μιμούνται υπό την καθοδήγηση του Τζέιμς Γκαν τη συμπεριφορά και την ερμηνεία. Είναι ξεκάθαρος με το πού θέλει να οδηγήσει τους χαρακτήρες». Τον Μάρτιο του 2013, ο Φάιγκι συζήτησε τους *Φύλακες του Γαλαξία* σε σχέση με το κινηματογραφικό σύμπαν της Marvel λέγοντας: «Είναι περισσότερο μία αυτοτελής συνέχεια. Λαμβάνει χώρα στο ίδιο σύμπαν. Και όταν ήμασταν στην άλλη πλευρά αυτού του σύμπαντος σε άλλες ταινίες, μπορεί να δείτε αυτά τα χαρακτηριστικά στους Φύλακες, αλλά οι Εκδικητές δεν εμπλέκονται με το τι συμβαίνει εδώ αυτή τη φορά». Ο Φάιγκι δήλωσε επίσης πως το 95% της ταινίας θα λάμβανε χώρα στο διάστημα. Στα μέσα Μαρτίου, ο Ντέιβ Μπατίστα υπέγραψε για να υποδυθεί τον Ντραξ τον Καταστροφέα. Άλλοι υποψήφιοι ηθοποιοί για τον ρόλο συμπεριλάμβαναν τους Αϊσάια Μουσταφά, Μπράιαν Πάτρικ Γουέιντ και Τζέισον Μομόα. Μέχρι την επόμενη εβδομάδα, αποκαλύφθηκε πως ο γλύπτης Μπράιαν Μούιρ, ο οποίος είχε δημιουργήσει τη μάσκα του Νταρθ Βέιντερ για τις ταινίες *[[Star Wars]]*, δούλευε στην ταινία.

Στις αρχές Απριλίου 2013, η Ζόε Σαλντάνα άρχισε συνομιλίες για τον ρόλο της Γκαμόρα στην ταινία και η πρόσληψή της για τον ρόλο επιβεβαιώθηκε αργότερα τον ίδιο μήνα. Επίσης τον Απρίλιο, ο Μάικλ Ρούκερ προσλήφθηκε για τον ρόλο του Γιόντου και ανακοινώθηκε πως η Οφήλια Λόβιμποντ είχε προσληφθεί για έναν υποστηρικτικό ρόλο. Μέχρι εκείνη τη στιγμή, ο Λι Πέις βρισκόταν στις τελικές συζητήσεις για να υποδυθεί τον κακό της ταινίας. Τον Μάιο, η Marvel πρότεινε στον Τζον Σι Ράιλι τον ρόλο του Ρόμαν Ντέι. Την ίδια περίοδο, αποκαλύφθηκε πως οι παραγωγοί απευθύνονταν σε ηθοποιούς όπως οι Χιου Λώρι, Άλαν Ρίκμαν και Κεν Γουατανάμπι για άλλον ρόλο και πως το δίδυμο Κρίστοφερ Μάρκους και Στίβεν ΜακΦίλι έβαζε κάποιες τελευταίες πινελιές στο σενάριο. Λίγες μέρες αργότερα, η Γκλεν Κλόουζ προσλήφθηκε ως η επικεφαλής των Αξιωματικών της Νόβα, ενώ σύντομα προσλήφθηκε και η Κάρεν Γκίλαν ως η γυναίκα κακός της ταινίας. Μέχρι τον Ιούνιο του 2013, προσλήφθηκε ο Μπενίσιο ντελ Τόρο με συμφωνία να συμμετέχει σε αρκετές ταινίες των Marvel Studios. Αργότερα τον ίδιο μήνα, επιβεβαιώθηκε πως ο Ράιλι είχε προσληφθεί τελικά για τον ρόλο του Ρόμαν Ντέι.

Ο σχεδιαστής μακιγιάζ ειδικών εφέ Ντέιβιντ Γουάιτ έλαβε εκμαγεία των κεφαλιών και των σωμάτων των ηθοποιών, όπως του Μπατίστα, για να πειραματιστεί με διάφορα υλικά που θα χρησιμοποιούνταν για τη δημιουργία των χαρακτήρων. Ο Γουάιτ ανέφερε: «Ο Τζέιμς πάντα πίεζε για πρακτικά εφέ και εφέ μακιγιάζ. Ήθελε, όπως εμένα, να βλέπει το αληθινό κομμάτι στο γύρισμα». Ο Γουάιτ ήταν προσεκτικός στο να μην χρησιμοποιήσει «σύγχρονους» σχεδιασμούς πλασμάτων για να εξασφαλίσει πως οι χαρακτήρες δε θα υπολείπονταν του μοναδικού οραματισμένου κόσμου του Γκαν. Εκείνος και η ομάδα του δημιούργησαν πάνω από 1000 προσθετικές μακιγιάζ εφαρμογές και 2000 καλούπια διαφορετικών χρωματισμών εξωγήινων. Για την ιδιαίτερη αισθητική εμφάνιση της ταινίας, ο Γκαν ήθελε να δημιουργήσει «έναν πολύχρωμο κόσμο επιστημονικής φαντασίας» και συμπεριέλαβε στοιχεία από ταινίες των δεκαετιών 1950 και 1960, και αναφέρθηκε στα διαστημόπλοια των Ολέθριων, τα οποία συνέκρινε με τα μυϊκά αυτοκίνητα, ως ένα παράδειγμα. Ο καλλιτέχνης επιστημονικής φαντασίας Κρις Φος ενέπνευσε και βοήθησε στον σχεδιασμό της τελικής εμφάνισης μερικών από των διαστημοπλοίων που εμφανίζονται στην ταινία. Η σειρά βιντεοπαιχνιδιών *[[Mass Effect]]*, ο Flash Gordon, η τηλεοπτική σειρά *Farscape* και οι ταινίες *Star Wars* υπήρξαν οι βασικές εμπνεύσεις για τον Γκαν για την ταινία.

### Γυρίσματα
Τα γυρίσματα ξεκίνησαν περίπου στις 6 Ιουλίου 2013 στο Λονδίνο, υπό τον τίτλο *Full Tilt*, και έλαβαν χώρα στα Shepperton Studios και στα Longcross Studios. Αργότερα τον Ιούλιο, ο Γκαν και το καστ της ταινίας πέταξαν από το Λονδίνο στο Σαν Ντιέγκο για να παρευρεθούν στην διεθνή Comic-Con, όπου αποκαλύφθηκε πως οι Πέις, Γκίλαν και ντε Τόρο θα είχαν τους ρόλους των Ρόναν ο Κατήγορος, Νέμπιουλα και Συλλέκτη αντίστοιχα, και πως ο Ντζιμόν Χουνσού είχε προσληφθεί για τον ρόλο του Κόραθ. Αργότερα αποκαλύφθηκε πως η Κλόουζ θα υποδυόταν την Ανώτατη Νόβα, Ιράνι Ραέλ. Στη διεθνή Comic-Con, επίσης, ο Φάιγκι δήλωσε πως ο Θάνος θα ήταν μέρος της ταινίας ως ο «εγκέφαλός». Στις 11 Αυγούστου 2013, ξεκίνησαν γυρίσματα στη γέφυρα Μιλένιουμ, τόπος ο οποίος λειτούργησε ως ο πλανήτης Ζάνταρ. Τον Αύγουστο του 2013, η Marvel ανακοίνωσε πως ο Μπράντλεϊ Κούπερ θα χάριζε τη φωνή του στον Ρόκετ. Στις 3 Σεπτεμβρίου 2013, ο Γκαν είπε πως τα γυρίσματα είχαν «ολοκληρωθεί κατά το ήμισυ και λίγο παραπάνω». Επίσης τον Σεπτέμβριο, ο Βιν Ντίζελ δήλωσε πως θα χάριζε τη φωνή του στον Γκρουτ. Ωστόσο, η Marvel δεν επιβεβαίωσε τη συμμετοχή του Ντίζελ στην ταινία εκείνη την περίοδο. Στις 12 Οκτωβρίου 2013, ο Γκαν ανάρτησε στον προσωπικό του λογαριασμό στο Τουίτερ πως τα γυρίσματα είχαν ολοκληρωθεί.

Ο διευθυντής φωτογραφίας, Μπεν Ντέιβις, χρησιμοποίησε κάμερες Arri Alexa XT για την ταινία, λέγοντας: «Είμαι παραδοσιακά υπέρ της φωτοχημικής κάμερας, αλλά το να πάμε με ψηφιακής μορφής κάμερα ήταν το σωστό για αυτή την ταινία ... οι Alexa παρείχαν τη σωστή απεικόνιση για αυτή τη συγκεκριμένη ταινία». Κατά τη διάρκεια της πρώτης σκηνής, η οποία διαδραματίζεται τη δεκαετία του 1980, ο Ντέιβις επέλεξε JDC Cooke Xtal (Crystal) Express αναμορφικούς προνομιακούς φακούς επειδή «είχαν περισσότερα αναμορφικά αντικείμενα και παρεκκλίσεις, τα οποία ένιωθα πως πρόσθεσαν κάτι». Για την υπόλοιπη ταινία, χρησιμοποίησε σφαιρικούς Panavision Primos. Επιπρόσθετα, ο Ντέιβις δούλεψε στενά με τον σχεδιαστή παραγωγής, Τσαρλς Γουντ, ώστε να επιτύχει το σωστό φωτισμό σε κάθε σκηνή. Ο Ντέιβις, έχοντας να αντιμετωπίσει δύο τελείως CGI χαρακτήρες, αναγκάστηκε να γυρίσει κάποιες σκηνές αρκετές φορές, όπου συνήθως κατά τη μία λήψη υπήρχε στο πλάνο κάποια αναφορά των χαρακτήρων, και στην άλλη όχι.

Ο Γκαν αποκάλυψε πως ο αδελφός του, ο Σον Γκαν, είχε πολλούς ρόλους κατά τη διάρκεια των γυρισμάτων, όπως το να παίρνει τη θέση το Ρόκετ στο γύρισμα, κάτι το οποίο ήταν επωφελές για τους άλλους ηθοποιούς, συμπεριλαμβανομένων των Σαλντάνα, Πρατ και Μπατίστα, οι οποίοι αποκρίνονταν θετικά στην ερμηνεία του. Ο σχεδιαστής μακιγιάζ ειδικών εφέ Ντέιβιντ Γουάιτ, δημιούργησε δύο πραγματικού μεγέθους εκδοχές του Ρόκετ κι μία προτομή του Γκρουτ ως βοήθεια για τα οπτικά εφέ, με τον Γουάιτ να λέει: «Δίνει στους κινηματογραφιστές μία καλή ένδειξη του χαρακτήρα σε σχέση με τον χώρο και για το αν μπορεί να φτάσει συγκεκριμένα αντικείμενα ή να χρησιμοποιήσει συγκεκριμένες συσκευές». Αυτές οι προτομές βοήθησαν επίσης και στη διαδικασία φωτισμού μέσω των οπτικών εφέ, αφού χρησιμοποιήθηκαν ως αναφορά του πώς ο φωτισμός στο γύρισμα επηρέαζε τους συγκεκριμένους χαρακτήρες.

Τον Ιανουάριο του 2015, η Disney αποκάλυψε πως η ταινία είχε «ξεπεράσει ελαφρώς τον συμφωνημένο προϋπολογισμό», φτάνοντας τα $232,3 εκατομμύρια, λαμβάνοντας πίσω από τη Βρετανική κυβέρνηση $36,4 εκατομμύρια. Προηγουμένως υπολογιζόταν πως ο προϋπολογισμός της ταινίας ήταν $170 εκατομμύρια.

### Μετά-παραγωγή
Τον Νοέμβριο του 2013, ο Γκαν δήλωσε πως επιχείρησε να χρησιμοποιήσει όσα περισσότερα πρακτικά εφέ μπορούσε κατά τη διάρκεια των γυρισμάτων, για να βοηθήσει στη χρήση των CGI και της καταγραφής κίνησης κατά τη διάρκεια της μετά-παραγωγής, λέγοντας: «Τα σκηνικά μας είναι τεράστια. Έχουμε μία φυλακή η οποία αποτελείται από 160000 περίπου κιλά ατσάλι. Όποιος με γνωρίζει ξέρει πως αγαπώ την ανάμιξη των πρακτικών και CGI εφέ ... Ανυπομονώ να το δει ο κόσμος, επειδή είναι εκπληκτικά όμορφο». Μετά την κυκλοφορία της ταινίας *[[Thor 2: Σκοτεινός Κόσμος]]*, ο Φάιγκι δήλωσε πως οι Πέτρες της Αιωνιότητας θα αποτελούσαν το επίκεντρο της ταινίας, όπως επίσης θα ήταν και το επίκεντρο καθώς θα προχωρούμε στις ταινίες της Τρίτης Φάσης του MCU. Σε μία άλλη συνέντευξη για τον *Σκοτεινό Κόσμο*, τον Νοέμβριο, ο Φάιγκι πρόσθεσε πως μία τρίτη, άγνωστη Πέτρα της Αιωνιότητας, θα εμφανιζόταν στην ταινία, αναφερόμενος στην «Πέτρα της Δύναμης» από τον Συλλέκτη. Στη σκηνή μετά τους τίτλους τέλους του *Σκοτεινού Κόσμου*, αποκαλύπτεται ο ρόλος της Λόβιμποντ ως η σκλάβα του Συλλέκτη, η οποία μετέπειτα ονομάστηκε Καρίνα. Τον Δεκέμβριο του 2013, η Marvel επιβεβαίωσε πως ο Ντίζελ θα χάριζε τη φωνή του στον Γκρουτ.

Μερικές εβδομάδες επιπρόσθετων γυρισμάτων, στα οποία συμμετείχε το βασικό καστ, έλαβαν χώρα τον Μάρτιο του 2014 στα Walt Disney Studios στην πόλη Μπέρμπανκ, στην Καλιφόρνια. Τον Απρίλιο του 2014, ο Γκαν περιέγραψε τον Θάνος ως το «κεφάλι του φιδιού» στην ταινία και επιβεβαίωσε πως θα εμφανιζόταν μέσω καταγραφής. Τον Μάιο του 2014, ο Γκαν ανέφερε πως η ταινία περιέχει έναν «τεράστιο» αριθμό μικρότερων και ασήμαντων χαρακτήρων από το Σύμπαν της Marvel, προσθέτοντας πως ένιωσε πως η ταινία είχε τους περισσότερους συνολικά χαρακτήρες από οποιαδήποτε άλλη ταινία των Marvel Studios μέχρι εκείνη τη στιγμή. Ο επικεφαλής των κοστουμιών, Νταν Γκρέις, πρόσθεσε σε αυτό λέγοντας: «Πραγματικά, πραγματικά λαμβάνουμε την αίσθηση της κλίμακας και της έκτασης του γαλαξία. Επισκεπτόμαστε πέντε πλανήτες, βλέπουμε εκατοντάδες διαφορετικές φυλές». Η ταινία συστήνει την εξωγήινη φυλή των Σακάραν, οι οποίοι λειτουργούν ως μισθοφόροι του Ρόναν ως αντικατάσταση της φυλής Μπαντούν, καθώς τα κινηματογραφικά δικαιώματα των Μπαντούν ανήκαν στην 20th Century Fox.

Μέχρι το τέλος Μαΐου, αποκαλύφθηκε πως ο Τζος Μπρόλιν θα χάριζε τη φωνή του στον Θάνος, με τον Φάιγκι να επιβεβαιώνει τον Ιούλιο πως ο Μπρόλιν παρείχε επίσης την καταγραφή κίνησης για τον χαρακτήρα. Ο Θάνος, κατά τη διάρκεια της περισσότερης ταινίας, επικοινωνεί με τους άλλους χαρακτήρες μέσω ολογράμματος, αν και εμφανίζεται και στην οθόνη κανονικά σε μία σκηνή με τον Ρόναν και τη Νέμπιουλα. Τον Ιούνιο του 2014, ο Φάιγκι πρόσθεσε πως ο Θάνος και οι ακόλουθοί του είναι «το μεγαλύτερο κομμάτι του συνδετικού ιστού που τελικά θα μας οδηγήσει πίσω στις ταινίες των *Εκδικητών* στο μέλλον». Σχετικά με την πρόσληψη του Μπρόλιν για τον ρόλο, ο Φάιγκι ανέφερε:

Στις 7 Ιουλίου 2014, ο Γκαν ανακοίνωσε μέσω των κοινωνικών δικτύων πως είχε ολοκληρώσει τη δουλειά του στην ταινία. Τον Αύγουστο, όσον αφορούσε την σκηνή μετά τους τίτλους τέλους, ο Γκαν αποκάλυψε πως η σκηνή δεν εμπεριείχε τον Χάουαρντ την Πάπια όταν πρωτογυρίστηκε, αλλά προστέθηκε κατά τη διάρκεια της μετά-παραγωγής, μία απόφαση που πάρθηκε από «κάποιο συνδυασμό του Γκαν και του υπεύθυνου μοντάζ, Φρεντ Ράσκιν». Καθώς η απόφαση το να προστεθεί ο χαρακτήρας πάρθηκε αργά στη διαδικασία της μετά-παραγωγής, έπρεπε να σχεδιαστεί εκείνη τη μέρα, πριν δοθεί στη Sony Pictures Imageworks για εικονογράφηση. Επίσης τον Αύγουστο, όσον αφορά τη σκηνή όπου το Μωρό Γκρουτ χορεύει, ο Γκαν δήλωσε πως εκείνος ο ίδιος ήταν που παρείχε την αναφορά της κίνησης στους εικονογραφιστές, και πως η απόφαση το να τοποθετηθεί η σκηνή πριν τους τίτλους τέλους ή κατά τη διάρκεια αυτών, έγινε λόγω της θετικής ανταπόκρισης που είχε η σκηνή από το κοινό σε δοκιμαστική προβολή της ταινίας και έκανε τη Marvel και τον Γκαν να μην θέλουν «ο κόσμος να φύγει από την αίθουσα και να το χάσει». Η Marvel χρησιμοποίησε την εταιρία σχεδιασμού Sarofsky για ακόμη μία φορά για τον σχεδιασμό του τίτλου της ταινίας, αφού η δουλειά τους για την ταινία *[[Captain America 2: Ο Στρατιώτης του Χειμώνα]]* είχε αρέσει. Η Sarofsky ανέπτυξε μία προσαρμοσμένη γραμματοσειρά για τους τίτλος αρχής, βασισμένη σε αυτήν που χρησιμοποιήθηκε στις αφίσες προώθησης, η οποία είχε χρώμα πορτοκαλί για να προσφέρει μία καλύτερη αντίθεση με τις μπλε και γκρι εικόνες της ταινίας.

#### Οπτικά εφέ

Η ταινία περιείχε 2750 λήψεις οπτικών εφέ, νούμερο το οποίο αποτελεί περίπου το 90% της ταινίας. Τα οπτικά εφέ δημιουργήθηκαν από τις εταιρίες: Moving Picture Company (MPC), η οποία δούλεψε πάνω στη δημιουργία του Γκρουτ, καθώς επίσης και των Μόραγκ, Ζάνταρ, *Dark Aster* και την τελική μάχη στον Ζάνταρ, Framestore, η οποία δούλεψε πάνω στη δημιουργία του Ρόκετ, την επέκταση της φυλακής Κιλν και την ανοικοδόμηση του Νόουγουερ, η Luma Pictures δούλεψε πάνω στον Θάνος, η Method Studios δούλεψε πάνω στη δημιουργία του ανοίγματος της Σφαίρας και της αποκάλυψης των δυνάμεών της, καθώς επίσης και στις ολογραφικές απεικονίσεις στο κέντρο διοίκησης των Αξιωματικών της Νόβα, Lola VFX, Cantina Creative, Sony Pictures Imageworks, η οποία δούλεψε πάνω στον Χάουαρντ την Πάπια και στη δημιουργία των βολών του *Dark Aster* μαζί με την MPC, CoSA VFX, Secret Lab, Rise Visual Effects Studios και Technicolor VFX. Οι προ- και μετά-οπτικοποιήσεις έγιναν από τις Proof και The Third Floor, με την Proof να συνεισφέρει επίσης στη δημιουργία των Ρόκετ και Γκρουτ.

Ο παραγωγός Νικ Κόρντα σημείωσε το πόσο βοηθητικό ήταν να έχουν τους Σον Γκαν και Κρίστιαν Γκοντλέβσκι να ενσαρκώνουν τους Ρόκετ και Γκρουτ στο γύρισμα, καθώς αυτό παρείχε αναφορές σχετικά με τον φωτισμό και την ερμηνεία στους εικονογραφιστές. Κατά τη δημιουργία του Γκρουτ, η MPC συνειδητοποίησε πολύ νωρίς πως τα μάτια του θα έπαιζαν σημαντικό ρόλο στο να υποστηριχτούν οι ανθρώπινες αξίες του χαρακτήρα, καθώς το πρόσωπό του δεν μπορούσε να κινηθεί με τον ίδιο τρόπο που κινείται αυτό του ανθρώπου. Ο επικεφαλής των οπτικών εφέ της MPC, Νίκολας Αϊθάντι, εξήγησε: «Όταν κοιτάζεις τους ανθρώπους, αυτό που κάνει τα μάτια ενδιαφέροντα είναι οι ατέλειες–προσπαθώντας να κάνεις αυτές τις δύο ίριδες να μην στοχεύουν στο ίδιο σημείο–προσπαθώντας να τα κάνεις περίεργα και να μοιάζουν πιο ανθρώπινα». Η υφή του Γκρουτ προήλθε από διάφορες πηγές, συμπεριλαμβανομένης και της έμπνευσης από έναν βοτανικό κήπο στο Λονδίνο, και ο χαρακτήρας διαμορφώθηκε ως ανεξάρτητα κλαδιά, στημένα μεμονωμένα, για την προσομοίωση ενός μυικού συστήματος.

Μία από τις μεγαλύτερες προκλήσεις για την Framestore κατά τη δημιουργία του Ρόκετ, ήταν η γούνα του. Η Ρέιτσελ Γουίλιαμς από την Framestore εξήγησε πως αφού «η γούνα του ρακούν είναι φτιαγμένη από μία στρώση κοντών λεπτών τριχών και μία στρώση από μακρύτερες πιο χοντρές τρίχες», αυτές οι στρώσεις διαχωρίστηκαν και εικονογραφήθηκαν ανεξάρτητα, αφαιρώντας την ανάγκη να χρησιμοποιηθούν «τρίχες οδηγοί» για να ελέγχουν τις κινήσεις των παχύτερων τμημάτων της γούνας. Η Framestore και η MPC συνεργάστηκαν στενά για να διασφαλίσουν πως οι λήψεις του Ρόκετ της MPC θα ταίριαζαν με τον Ρόκετ που δημιουργήθηκε από την Framestore, και αντίστροφα για όταν ο Γκρουτ ήταν απαραίτητος για το άλλο στούντιο.

Για να δοθεί στον Θάνος «η ερμηνεία και το βάρος που του αναλογούσε», η Luma Pictures δημιούργησε ένα νέο σύστημα εικονογράφησης προσώπου για να επαναδημιουργήσει τον Τζος Μπρόλιν ως έναν τελείως CG χαρακτήρα, χρησιμοποιώντας «τα μάτια του, μέρος των μάγουλων του και το πώς κινούνταν οι μυς τους όταν μιλούσε». Το μεγάλο σαγόνι του χαρακτήρα και οι βαθιές χαρακιές που υπάρχουν στο πρόσωπό του, έπρεπε «να σχεδιαστούν προσεκτικά και να συμβαδίζουν με την κίνηση του προσώπου του».

## Μουσική

Τον Αύγουστο του 2013, ο Γκαν αποκάλυψε πως ο Τάιλερ Μπέιτς θα συνέθετε τη μουσική επένδυση της ταινίας. Ο Γκαν δήλωσε πως ο Μπέιτς θα συνέθετε πρώτα ένα κομμάτι της μουσικής έτσι ώστε να μπορεί να δημιουργήσει την ταινία πάνω στη μουσική και όχι το αντίθετο. Τον Φεβρουάριο του 2014, ο Γκαν αποκάλυψε πως η ταινία θα ενσωματώσει τραγούδια από τις δεκαετίες 1960 και 1970, όπως το τραγούδι «Hooked on a Feeling», το οποίο θα βρισκόταν ανάμεσα σε άλλα στην κασέτα του Walkman του Κουίλ, το οποίο θα λειτουργεί για εκείνον ως τον τρόπο να παραμείνει συνδεδεμένος με τη Γη, το σπίτι του και την οικογένεια που έχασε. Τον Μάιο του 2014, ο Γκαν πρόσθεσε πως η χρήση των τραγουδιών από τις συγκεκριμένες δεκαετίες ήταν «πολιτιστικά σημεία αναφοράς» λέγοντας: «Κρατάει την ισορροπία καθ'όλη τη διάρκεια της ταινίας, μέσω ενός πράγματος που είναι πολύ μοναδικό, αλλά είναι επίσης εύκολα προσβάσιμο σε ανθρώπους της ίδιας εποχής. Η μουσική και τα γήινα πράγματα είναι μία από αυτές τις πινελιές που έχουμε για να μας θυμίζουν πως, ναι, [ο Κουίλ] είναι ένα πραγματικό άτομο από τον πλανήτη Γη και που είναι απλά σαν εσένα κι εμένα. Με εξαίρεση το ότι βρίσκεται σε αυτή τη μεγάλη περιπέτεια στο απώτερο διάστημα».

Όταν επέλεγε τα τραγούδια, ο Γκαν αποκάλυψε πως «ξεκίνησα τη διαδικασία με το να διαβάζω τα τσαρτς από το περιοδικό *[[Billboard]]* για όλες τις μεγάλες επιτυχίες του 1970», κατεβάζοντας «μερικές εκατοντάδες τραγούδια» τα οποία ήταν «κάπως γνωστά και που μπορούσες να τα αναγνωρίσεις αλλά δεν ήσουν σε θέση να τα ονομάσεις με τον τίτλο τους» και δημιουργώντας μία λίστα για όλα τα τραγούδια που θα μπορούσαν να ταιριάζουν τονικά στην ταινία. Πρόσθεσε: «Άκουγα τη λίστα των τραγουδιών στο σπίτι και μερικές φορές εμπνεόμουν στο να δημιουργήσω μια σκηνή γύρω από ένα τραγούδι, ενώ άλλες φορές είχα μία σκηνή η οποία χρειαζόταν μουσική και θα άκουγα τη λίστα, οπτικοποιώντας διάφορα τραγούδια και προσπαθώντας να καταλήξω στο ποιο θα δούλευε καλύτερα για αυτήν». Τα περισσότερα τραγούδια ακούγονταν στα γυρίσματα για να βοηθήσουν «τους ηθοποιούς και τους κινηματογραφιστές να βρουν την τέλεια γωνία λήψης», με το τραγούδι «Moonage Daydream» του Ντέιβιντ Μπόουι να είναι το μόνο τραγούδι που προστέθηκε κατά τη διάρκεια της μετά-παραγωγής. Ο Γκαν ανέφερε επίσης πως οι πρώτες σκηνές σχεδιάστηκαν έχοντας στο μυαλό το «Hooked on a Feeling», ωστόσο όταν ανακάλυψε το «Come and Get Your Love», το τραγούδι που χρησιμοποιήθηκε τελικά στη σκηνή, ένιωσε πως «ταίριαζε περισσότερο σε αυτήν».

Στις 29 Ιουλίου 2014, η Hollywood Records κυκλοφόρησε τρία άλμπουμ: το *Guardians of the Galaxy (Original Score)* το οποίο περιείχε τη μουσική επένδυση της ταινίας την οποία συνέθεσε ο Μπέιτς, το *Guardians of the Galaxy: Awesome Mix Vol. 1 (Original Motion Picture Soundtrack)*, το οποίο περιείχε τα δώδεκα τραγούδια από την κασέτα του Κουίλ και μία deluxe έκδοση η οποία περιελάμβανε και τα δύο άλμπουμ. Μέχρι τον Αύγουστο του 2014, το άλμπουμ που περιείχε τα τραγούδια του Κουίλ μπήκε στη λίστα του ''Billboard'' 200, γινόμενο το πρώτο soundtrack άλμπουμ στην ιστορία το οποίο αποτελείται εξ'ολοκλήρου από τραγούδια που είχαν κυκλοφορήσει στο παρελθόν και καταφέρνει να μπει στη λίστα. Η Hollywood Records κυκλοφόρησε επίσης στις 28 Νοεμβρίου 2014, μία έκδοση των τραγουδιών του Κουίλ σε κασέτα, ως αποκλειστικό των συμμετεχόντων στην Record Store Day. Η κασέτα, η οποία είναι η πρώτη κασέτα της Disney Music Group που κυκλοφόρησε από το 2003, ερχόταν μαζί με μία ψηφιακή έκδοση του άλμπουμ, την οποία μπορούσες να κατεβάσεις.

## Προώθηση

Κατά την Έκθεση D23 της Disney, τον Αύγουστο του 2013, ο Φάιγκι παρουσίασε υλικό από την ταινία, το οποίο είχε αποκαλυφθεί για πρώτη φορά στη διεθνή Comic-Con του Σαν Ντιέγκο ένα μήνα πριν. Το πρώτο τρέιλερ της ταινίας προβλήθηκε στην βραδινή εκπομπή *Jimmy Kimmel Live!* στις 18 Φεβρουαρίου 2014, μαζί με μία ειδική εισαγωγή από τον Κρις Πρατ. Η εφημερίδα *[[Los Angeles Times]]* είπε πως το τρέιλερ πρόσφερε στο κοινό «κάποια ζωηρή εξωγήινη δράση, με διαστημόπλοια να εκρήγνυνται και μυώδεις κακούς τύπους, για να μην αναφέρουμε τις μερικές αγνές κωμικές στιγμές», ενώ έδωσε έμφαση «σε έναν αριθμό ασυνήθιστων χαρακτήρων». Το περιοδικό *Total Film* σημείωσε την ομοιότητα της πρώτης σκηνής του τρέιλερ με την ταινία του 1981 *[[Ο Ιντιάνα Τζόουνς και οι κυνηγοί της Χαμένης Κιβωτού]]*, για την οποία ο Γκαν ανέφερε πως υπήρξε μεγάλη επιρροή για τους *Φύλακες*, καθώς και το «κοφτερό» χιούμορ που χρησιμοποιήθηκε καθ'όλη τη διάρκεια. Το *Total Film* σημείωσε επίσης την ομοιότητα του τρέιλερ με αυτό που προβλήθηκε στην Comic-Con και την D23, με ελάχιστα νέα πλάνα των Νέμπιουλα και Συλλέκτη. Η αντίδραση του κοινού στο τρέιλερ μέσω των κοινωνικών δικτύων ήταν δυνατή, με 88000 αναφορές σε Twitter, Facebook και διάφορα μπλογκ σε χρονικό διάστημα 12 ωρών. Αυτά τα νούμερα ήταν συγκρίσιμα με τρέιλερ άλλων ταινιών με υπερήρωες όπως οι *[[Άνθρωπος από ατσάλι]]* και *[[The Amazing Spider-Man 2]]*, αλλά και αξιοσημείωτα δεδομένου της ώρας (αργά το βράδυ) που αυτό προβλήθηκε. Το τρέιλερ έλαβε 22.8 εκατομμύρια θεάσεις σε διάστημα 24 ωρών από την πρεμιέρα του. Μετά την κυκλοφορία του τρέιλερ, η εκδοχή των Blue Swede του τραγουδιού "Hooked on a Feeling", το οποίο χρησιμοποιήθηκε εμφανώς καθ'όλη τη διάρκεια του τρέιλερ, ανέβηκε σε πωλήσεις κατά 700% την επόμενη μέρα. Η ατάκα του Πίτερ Σεραφίνογουιτς «What a bunch of a-holes», προοριζόταν να υπάρχει μόνο στο τρέιλερ αλλά λόγω της θετικής ανταπόκρισης που είχε από το κοινό, τελικά συμπεριλήφθηκε και στο τελικό προϊόν. Ο Γκαν σημείωσε πως ένα διαφορετικό τρέιλερ ήταν πολύ κοντά στο να κυκλοφορήσει «το οποίο ήταν πολύ δυσάρεστο [και] πωλούσε την ταινία ως κάτι διαφορετικό από αυτό που ήταν», καθώς όταν δοκιμάστηκε είχε καλύτερη ανταπόκριση από την εκδοχή που τελικά κυκλοφόρησε. Ο Γκαν δίνει τα εύσημα στις ομάδες προώθησης της Marvel και της Disney που πίστεψαν στη δεύτερη εκδοχή παρά το ότι δεν είχε θετική ανταπόκριση στις δοκιμές, και δεν επέλεξαν την εκδοχή που θα προωθούσε λανθασμένα την ταινία.

Τον Μάρτιο του 2014, το επεισόδιο «T.A.H.I.T.I.» της σειράς *[[Agents of S.H.I.E.L.D.]]* σύστησε τη φυλή των Κρι στο MCU, επεισόδιο το οποίο ξεκίνησε μία ιστορία που επανερχόταν καθ'όλη τη διάρκεια της σειράς και περιελάμβανε την ανεύρεση μιας κρυμμένης Κρι πόλης. Επίσης τον Μάρτιο, το ABC μετέδωσε ένα ειδικό τηλεοπτικό επεισόδιο μίας ώρας με τον τίτλο *Marvel Studios: Assembling a Universe*, το οποίο περιείχε ένα μικρό απόσπασμα από τους *Φύλακες του Γαλαξία*. Ξεκινώντας τον Απρίλιο του 2014, κυκλοφόρησε ένα κόμικ σε δύο μέρη με τον τίτλο *Marvel's Guardians of the Galaxy Prelude*, το οποίο γράφτηκε από τους Νταν Άμπνετ και Άντι Λάνινγκ, ενώ Γουέλινγκτον Άλβες έκανε την εικονογράφηση. Το πρώτο τεύχος επικεντρώνεται στην ιστορία της Νέμπιουλα και τον δεσμό της με τον Θάνος, ενώ το δεύτερο στις περιπέτειες των Ρόκετ και Γκρουτ πριν ενώσουν τις δυνάμεις τους με τους Φύλακες. Τον Ιούνιο του 2014, ο Μάικ Πασκιούλο, ανώτερος αντιπρόεδρος των Marvel Studios, περιέγραψε την προσέγγιση της προώθησης για τους *Φύλακες του Γαλαξία* λέγοντας πως η Marvel είχε «χτίσει ένα ρωμαλέο προωθητικό πρόγραμμα για την κυκλοφορία της ταινίας το οποίο ενσωματώνει προσεκτικά την παραδοσιακή διαφήμιση, τα κοινωνικά δίκτυα, την ψηφιακή διαφήμιση, στρατηγικές προωθητικές συνεργασίες, οργανική ψυχαγωγία και δημοσιότητα».

Τον Ιούλιο του 2014, η Marvel ξεκίνησε μία viral προωθητική καμπάνια για την ταινία με το όνομα «Galaxy Getaways», ένα φανταστικό ταξιδιωτικό διαδικτυακό γραφείο, το οποίο επέτρεπε στους χρήστες να αποκτήσουν πρόσβαση σε μερικούς από τους πλανήτες που απεικονίζονταν στην ταινία, συμπεριλαμβανομένων των Ζάνταρ, Μόραγκ και Νόουγουερ. Ξεκινώντας στις 4 Ιουλίου 2014, ένα μικρό απόσπασμα της ταινίας παρουσιάστηκε στη Disneyland και στα Hollywood Studios της Disney στα θέατρα Magic Eye και ABC Sound Studio αντίστοιχα. Περίπου 14 λεπτά της ταινίας προβλήθηκαν στις 7 Ιουλίου 2014 σε οθόνες IMAX 3D στις Ηνωμένες Πολιτείες και σε οθόνες 3D και IMAX 3D στον Καναδά, μαζί με δύο τρέιλερ. Οι προβολές έλαβαν θετικής ανταπόκρισης, με κριτικούς να επαινούν το χιούμορ, τη μετατροπή σε 3D και IMAX και την ερμηνεία του Κούπερ ως Ρόκετ. Ωστόσο, δέχτηκε επικρίσεις για το ότι το κομμάτι που προβλήθηκε προερχόταν από το μέσο της ταινίας, μη επιτρέποντας στους θεατές να εγκλιματιστούν εύκολα στον τόνο της ταινίας, και για το πώς το γενικό κοινό μπορεί να αντιδρούσε σε μία ταινία που βρίσκεται μέσα στο MCU, χωρίς ωστόσο να εμφανίζονται οι καθιερωμένοι χαρακτήρες σε αυτήν.

Στις 12 Ιουλίου 2014, ο Γκαν και οι ηθοποιοί της ταινίας βρέθηκαν στη Σιγκαπούρη για να παρευρεθούν στην πρεμιέρα της ταινίας και να την προώθησαν στο Lido 8 Cineplex. Στις 17 Ιουλίου 2014, η Disney Interactive κυκλοφόρησε ένα βιντεοπαιχνίδι ρόλων δράσης με τίτλο *Guardians of the Galaxy: The Universal Weapon* για τα λογισμικά iOS, Android και Windows. Η αυθεντική ιστορία του παιχνιδιού γράφτηκε από τον Νταν Άμπνετ και προοριζόταν για να συμπληρώσει την ταινία. Στις 21 Ιουλίου, οι Πρατ, Σαλντάνα, Μπατίστα, Ντίζελ και Κούπερ εμφανίστηκαν στην εκπομπή *Jimmy Kimmel Live!* για να προωθήσουν την ταινία και να παρέχουν στο κοινό επιπρόσθετο αποκλειστικό υλικό από αυτήν. Στις 29 Ιουλίου, οι Πρατ και Σαλντάνα κτύπησαν το καμπανάκι ανοίγματος του χρηματιστηρίου της Νέας Υόρκης, ως μέρος της στρατηγικής προώθησης της ταινίας.

Στις 14 Αυγούστου, η Marvel κυκλοφόρησε τη σκηνή όπου ο Γκρουτ χορεύει, την οποία ακολούθησε σύντομα μία ανακοίνωση από τη Funko πως θα κυκλοφορούσαν ένα παιχνίδι με το όνομα «Dancing Groot». Το περιοδικό *The Hollywood Reporter* σημείωσε πως η γρήγορη κυκλοφορία της σκηνής από τη Marvel, δύο μόλις εβδομάδες μετά την πρεμιέρα της ταινίας στις αίθουσες, μαζί με τη βιαστική ανακοίνωση της Funko, έδειχναν τη δημοτικότητα τόσο του χαρακτήρα, όσο και της σκηνής. Από τη σκηνή δημιουργήθηκε επίσης η λέξη «grooting», την οποία επινόησε ο Μάικλ Ρούκερ, η οποία περιγράφει ένα άτομο που χορεύει όπως ο Γκρουτ και η οποία εισήλθε στο λεξικό των κοινωνικών δικτύων. Επίσης τον Αύγουστο, η Marvel διοργάνωσε μία ειδική προβολή της ταινίας στο Νοσοκομείο Παίδων του Λος Άντζελες, όπου ο Πρατ ντυμένος ως Star-Lord ψυχαγώγησε τα παιδιά που νοσηλεύονταν.

### Εμπορικά προϊόντα
Τον Ιούνιο του 2012, η Marvel κατέθεσε έντεκα αιτήσεις εμπορικών σημάτων για τους *Φύλακες του Γαλαξία*, καλύπτοντας μία ποικιλία εμπορικών προϊόντων από βιντεοπαιχνίδια μέχρι καλλυντικά. Το τμήμα καταναλωτικών προϊόντων της Disney συνεργάστηκε με τις Mad Engine, C-Life, New Era, Hasbro, Disguise, Rubies, Sideshow Collectibles, Lego, KIDdesigns, iHome, Funko, Freeze, Fast Forward και Innovative Designs για την παραγωγή προϊόντων της ταινίας, με την κυκλοφορία τους να ξεκινάει τον Ιούνιο του 2014. Οι Mad Engine και C-Life λειτούργησαν ως οι βασικοί προμηθευτές ενδυμάτων, παράγοντας μία σειρά από μπλουζάκια και μάλλινα σακάκια, ενώ η New Era παρήγαγε ενδύματα για το κεφάλι και καπέλα. Η Hasbro παρήγαγε παιχνίδια για την ταινία, οι Disguise και Rubies κοστούμια και η Sideshow Collectibles ανέλαβε την παραγωγή συλλεκτικών αντικειμένων. Η Lego ανακοίνωσε τρία σκηνικά παιχνιδιών βασισμένα σε σκηνές από την ταινία, η iHome δημιούργησε μεγάφωνα χαρακτήρων, η Funko έφτιαξε bobblehead από βινύλιο, η Freeze δημιούργησε ενδύματα εμπνευσμένα από τη δεκαετία του 1980, ενώ οι Fast Forward και Innovative Designs έφτιαξαν γραφική ύλη βασισμένη την ταινία. Παρά το ότι οι πρώτες ταινίες από ένα ενδεχόμενο νέο franchise συνήθως βρίσκονται εκτός των ορίων για να πάρουν άδειες, η Marvel χρησιμοποίησε την επιτυχία της ταινίας *[[Iron Man (ταινία)|Iron Man]]* ως απόδειξη πως μη γνωστοί χαρακτήρες μπορούν να γίνουν αποδεχτοί από το κοινό και να σημειώσουν επιτυχία, ώστε να προσεγγίσουν συνεργασίες. Οι κάτοχοι αδειών αγκάλιασαν τον Ρόκετ ως τον πιθανό χαρακτήρα που θα γινόταν ο πιο δημοφιλής, με τους Ντραξ και Γκαμόρα να χρησιμοποιούνται για μεγαλύτερης ηλικίας δημογραφικό κοινό και την εμμονή του Star-Lord με τη νοσταλγία των '80s, συμπεριλαμβανομένης της «Awesome Mix Vo. 1» κασέτας, να λειτουργεί επίσης ως βάση για συνδεδεμένα προϊόντα με την ταινία. Τον Αύγουστο του 2014, η Funko ανακοίνωσε την κυκλοφορία ενός παιχνιδιού που θα βασιζόταν στη φιγούρα του Γκρουτ που χορεύει, ενώ τον Οκτώβριο η Marvel και η KID designs ανακοίνωσαν την κυκλοφορία ενός αντίγραφου του Γκρουτ που χορεύει για τον Δεκέμβριο της ίδιας χρονιάς.

Τον Δεκέμβριο του 2014, η Disney έκανε έναν δεύτερο γύρο προώθησης στην αγορά με επιπρόσθετα προϊόντα, ο οποίος θα συνέπιπτε με την κυκλοφορία της ταινίας σε home video. Αυτές οι συνεργασίες περιλάμβαναν: τη KID designs με το αντίγραφο της φιγούρας του Γκρουτ που χορεύει, τη γραμμή Fabrikations της Funko με τον λούτρινο Ρόκετ, τα How Wheels αυτοκίνητα χαρακτήρες της Mattel, τη C-Life, αθλητικά ρούχα της Hybrid-Jem, τις Freeze, MZ Berger, Accutime, AME και Her Universe με προϊόντα ρουχισμού, κοσμήματα και ρολόγια της ThinkGeek, την American Greetings με ευχητήριες κάρτες, τη Jay Franco με προϊόντα για το σπίτι και τη Vandor με ποτά. Επιπρόσθετους συνεργάτες αποτέλεσαν οι Mad Engine, Just Play και Dragon Models. Ο Πολ Γκίτερ, ανώτερος αντιπρόεδρος της αδειοδότησης της Marvel στο τμήμα εμπορικών προϊόντων της Disney ανέφερε: «Η ζήτηση των εμπορικών προϊόντων της ταινίας *Φύλακες του Γαλαξία* είναι πραγματικά εξωπραγματική. Οι εμπορικοί μας συνεργάτες κάνουν καταπληκτική δουλειά στο να παρέχουν δημιουργικούς και καινοτόμους τρόπους με τους οποίους οι θαυμαστές θα μπορούν να συνεχίσουν να αλληλεπιδρούν με αυτούς τους δημοφιλείς χαρακτήρες».

## Κυκλοφορία
Η παγκόσμια πρεμιέρα της ταινίας *Φύλακες του Γαλαξία* έγινε στις 21 Ιουλίου 2014, στο Θέατρο Ντόλμπι στο Χόλυγουντ. Στις αίθουσες η ταινία κυκλοφόρησε στις 31 Ιουλίου 2014 στο Ηνωμένο Βασίλειο και την 1η Αυγούστου στις Ηνωμένες Πολιτείες σε 3D και IMAX 3D μορφή. Η ταινία προβλήθηκε σε 4080 αίθουσες στις Ηνωμένες Πολιτείες, κάνοντάς την την ταινία με το ευρύτερο άνοιγμα για τον μήνα Αύγουστο, ξεπερνώντας το ρεκόρ που κρατούσε η ταινία *[[G.I. Joe: Η Γέννηση της Κόμπρα|G.I. Joe: Η Γέννηση της Cobra]]* για πέντε χρόνια (4007 αίθουσες). Αναλυτικά, οι οθόνες προβολής σε αίθουσες ήταν 354 IMAX, 3200 3D, 350 μεγάλης διάταξης και 240 D-Box. Την έκτη εβδομάδα προβολής, οι *Φύλακες του Γαλαξία* προβάλλονταν σε 69 χώρες. Η ταινία αποτελεί μέρος της Δεύτερης Φάσης του MCU.

Τον Ιούνιο του 2014, ο Γκαν δήλωσε πως η ταινία πάντα προοριζόταν για 3D μορφή και «σε αντίθεση με αρκετούς σκηνοθέτες, ήμουν ενεργά εμπλεκόμενος στη μετατροπή κάθε λήψης σε 3D, διασφαλίζοντας πως δουλεύει τέλεια για την ιστορία και την ταινία, διασφαλίζοντας πως θα είναι θεαματική και εντυπωσιακή χωρίς να γίνεται ανόητη, να αποσπά την προσοχή ή να είναι υπερβολικά επιδεικτική». Ο Γκαν αποκάλυψε επίσης πως η IMAX 3D εκδοχή θα περιλάμβανε εναλλαγές στις αναλογίες για να κάνει την οπτική εμπειρία «ακόμη πιο γεμάτη και περιεκτική. Επέλεξα προσωπικά όλα τα σημεία όπου συμβαίνουν αυτές οι εναλλαγές ... Η εναλλαγή στις αναλογίες σε αυτή την περίπτωση είναι στην πραγματικότητα μέρος της διήγησης της ιστορίας». Τον Ιούλιο του 2014, ο Γκαν αποκάλυψε πως υπήρχαν αρκετές σκηνές που είχε κόψει από την ταινία και ερευνούσε το πώς ήταν καλύτερο να τις κυκλοφορήσει· είτε μέσω μίας εκτεταμένης εκδοχής της ταινίας είτε ως μπόνους ένθετο υλικό κατά την κυκλοφορία της ταινίας σε home video.

### Home media
Στις 18 Νοεμβρίου 2014, η ταινία *Φύλακες του Γαλαξία* ήταν διαθέσιμη για ψηφιακό κατέβασμα από τη Walt Disney Studios Home Entertainment, ενώ στις 24 Νοεμβρίου κυκλοφόρησε σε Blu-ray, Blu-ray 3D και DVD μορφή στο Ηνωμένο Βασίλειο και στις 9 Δεκεμβρίου στις Ηνωμένες Πολιτείες. Η ψηφιακή και Blu-ray κυκλοφορία περιλάμβαναν ένθετα με στιγμές πίσω από τις κάμερες, ηχητικό σχολιασμό, κομμένες σκηνές, στιγμές από τα γυρίσματα και μία αποκλειστική πρώτη ματιά της ταινίας *[[Εκδικητές: Η Εποχή του Ultron]]*. Μέχρι τις 6 Οκτωβρίου 2019, η ταινία είχε έσοδα πάνω από $147 εκατομμύρια από πωλήσεις στις Ηνωμένες Πολιτείες.

Η ταινία συμπεριλήφθηκε επίσης σε ένα πακέτο 13 δίσκων με τον τίτλο «Κινηματογραφικό Σύμπαν της Marvel: Η Συλλογή της Δεύτερης Φάσης», το οποίο περιείχε όλες τις ταινίες της δεύτερης φάσης από το κινηματογραφικό σύμπαν της Marvel. Κυκλοφόρησε στις 8 Δεκεμβρίου 2015. Από τις 12 Νοεμβρίου 2021, η αναβαθμισμένη IMAX εκδοχή της ταινίας διατέθηκε στην πλατφόρμα της Disney, Disney+.

## Υποδοχή

### Box office
Η ταινία *Φύλακες του Γαλαξία* είχε έσοδα $333,2 εκατομμύρια στη Βόρεια Αμερική και περίπου $440,2 εκατομμύρια σε άλλες χώρες, φτάνοντας συνολικά τα $773,3 εκατομμύρια παγκοσμίως. Η ταινία έγινε η τρίτη ταινία του κινηματογραφικού σύμπαντος της Marvel με τις περισσότερες εισπράξεις, πίσω από τις ταινίες *[[Οι Εκδικητές (ταινία, 2012)|Οι Εκδικητές]]* και *[[Iron Man 3]]* μέχρι εκείνη τη στιγμή. Ήταν η τρίτη ταινία με τις περισσότερες εισπράξεις για το 2014 (πίσω από τις ταινίες *[[Transformers 4: Εποχή Αφανισμού]]* και *[[Χόμπιτ: Η Μάχη των Πέντε Στρατών]]*) και η ταινία με υπερήρωες με τις περισσότερες εισπράξεις της χρονιάς. Το πρώτο Σαββατοκύριακο προβολής είχε συνολικά έσοδα παγκοσμίως $160.7 εκατομμύρια. Συνυπολογίζοντας όλα τα έσοδα και τα έξοδα της ταινίας, το *Deadline Hollywood* υπολόγισε το διαδικτυακό κέρδος της να είναι στα $204.2 εκατομμύρια, τοποθετώντας την στην πέμπτη θέση της λίστας «Τα Πολυτιμότερα Blockbusters» του 2014.

#### Βόρεια Αμερική
Οι *Φύλακες του Γαλαξία*, στην προ-ανοίγματος βραδιά (Πέμπτη), είχαν έσοδα $11.2 εκατομμύρια, ξεπερνώντας τα αντίστοιχα έσοδα ($10.2 εκατομμύρια) που είχε η ταινία *Captain America 2: Στρατιώτης του Χειμώνα*, ως τα περισσότερα έσοδα αντίστοιχης βραδιά για ταινία το 2014. Το 17% των εσόδων ($1.9 εκατομμύρια) προερχόταν από αίθουσες IMAX, το οποίο ήταν και το μεγαλύτερο από IMAX για προ-κυκλοφορία ταινίας τον Αύγουστο. Την πρώτη ημέρα κυκλοφορίας, η ταινία είχε έσοδα $37.8 εκατομμύρια, συμπεριλαμβανομένων και των εσόδων από Πέμπτη βράδυ. Οι *Φύλακες του Γαλαξία* ήταν η νούμερο ένα ταινία του πρώτου Σαββατοκύριακου προβολής της με έσοδα $94.3 εκατομμύρια, θέτοντας νέο ρεκόρ Σαββατοκύριακου Αυγούστου. Κατά τη διάρκεια του πρώτου Σαββατοκύριακου, τα έσοδα από IMAX έφτασαν τα $11.7 εκατομμύρια και υπολογίζεται τα έσοδα από 3D προβολές να αποτελούν το 45% των πωλήσεων εισιτηρίων. Η επιτυχία της ταινίας έχει αποδοθεί εν μέρη στο ότι απευθύνεται και στα δύο φύλα, αφού το 44% του κοινού του πρώτου Σαββατοκύριακου ήταν γυναίκες, το μεγαλύτερο ποσοστό ποτέ για ταινία του MCU, ενώ το 55% ήταν άνω των 25 ετών.

Αν και η ταινία έπεσε στη δεύτερη θέση κατά το δεύτερο και τρίτο Σαββατοκύριακο προβολής, πίσω από την ταινία *[[Χελωνονιντζάκια (ταινία, 2014)|Χελωνονιντζάκια]]*, επανήλθε στην πρώτη θέση στο τέταρτο, πέμπτο κι έκτο Σαββατοκύριακο προβολής. Με αυτό, έγινε η πρώτη ταινία του 2014 που βρέθηκε στην κορυφή του εγχώριου box office σε μη συνεχόμενες εβδομάδες, η πρώτη ταινία του καλοκαιριού (Μάιος-Αύγουστος) που βρέθηκε στην κορυφή για τρεις εβδομάδες και η πρώτη ταινία του MCU που βρέθηκε στην κορυφή για τέσσερις εβδομάδες, ξεπερνώντας τις ταινίες *Captain America 2: Ο Στρατιώτης του Χειμώνα* και *Οι Εκδικητές*, οι οποίες βρέθηκαν και οι δύο στην κορυφή για τρεις εβδομάδες, όσο και η ταινία *[[Ο Σκοτεινός Ιππότης]]*, για τις περισσότερες εβδομάδες στην κορυφή ταινίας που βασίζεται σε κόμικ. Ο Φιλ Κοντρίνο, αντιπρόεδρος και επικεφαλής αναλυτής του *BoxOffice.com* ένιωσε πως η επιτυχία των *Φυλάκων* ήταν «ασυνήθιστη» και «συνέτριψε τις προσδοκίες». Η ταινία παρέμεινε στο Top 10 για δέκα εβδομάδες.

Οι *Φύλακες του Γαλαξία* ήταν η ταινία του καλοκαιριού με τις περισσότερες εισπράξεις για το 2014, η πρώτη ταινία του 2014 που ξεπέρασε τα $300 εκατομμύρια σε εγχώριες εισπράξεις και η τρίτη ταινία με τις περισσότερες εγχώριες εισπράξεις για το 2014, πίσω από τις ταινίες *[[Ελεύθερος σκοπευτής (ταινία)|Ελεύθερος Σκοπευτής]]* και *[[The Hunger Games: Επανάσταση - Μέρος 1]]*. Ειπώθηκε πως η ταινία «έδωσε ζωή» σε ένα κατά τα άλλα χαμηλότερο-από-το-κανονικό καλοκαιρινό box office.

#### Εκτός Βορείου Αμερικής
Η ταινία *Φύλακες του Γαλαξία* κυκλοφόρησε σε 42 διεθνείς αγορές και το πρώτο Σαββατοκύριακο προβολής είχε έσοδα $66.4 εκατομμύρια. Τα μεγαλύτερα ανοίγματα έγιναν στις Ρωσία ($13 εκατομμύρια), Ηνωμένο Βασίλειο ($10.8 εκατομμύρια), Μεξικό ($6.5 εκατομμύρια), Βραζιλία ($6.5 εκατομμύρια) και Νότια Κορέα ($4.7 εκατομμύρια). Η ταινία βρέθηκε στην κορυφή του box office τα πρώτα δύο Σαββατοκύριακα προβολής. Το ενδέκατο Σαββατοκύριακο από την κυκλοφορία της, η ταινία κυκλοφόρησε στην Κίνα αποφέροντας έσοδα $29.8 εκατομμύρια, γινόμενη η τρίτη ταινία της Disney με τις περισσότερες εισπράξεις ανοίγματος στη χώρα, πίσω από τις ταινίες *Iron Man 3* και *Captain America 2: Ο Στρατιώτης ου Χειμώνα*. Το επόμενο Σαββατοκύριακο οι εισπράξεις στην Κίνα ήταν $21.3 εκατομμύρια, κάνοντας την Κίνα την αγορά με τις υψηλότερες εισπράξεις με $69 εκατομμύρια. Οι τρεις χώρες με τις περισσότερες εισπράξεις για την ταινία συνολικά ήταν οι Κίνα ($96.5 εκατομμύρια), Ηνωμένο Βασίλειο ($47.4 εκατομμύρια) και Ρωσία ($37.5 εκατομμύρια).

### Κριτικές
Η σελίδα συλλογής κριτικών Rotten Tomatoes δίνει ποσοστό αποδοχής της ταινίας 91%, βασισμένο σε 322 κριτικές. Στο τμήμα ομοφωνίας διαβάζουμε: «Οι *Φύλακες του Γαλαξία* είναι απλά εξίσου ασεβείς όσο θα το περίμεναν και οι θαυμαστές του συχνά εκκεντρικού κόμικ της Marvel–όπως επίσης και διασκεδαστικοί, συγκινητικοί, γεμάτοι καρδιά και οπτική μεγαλοπρέπεια». Η σελίδα συλλογής κριτικών Metacritic βαθμολογεί την ταινία με 76/100, βασισμένη σε 53 κριτικές και δίνοντας την ένδειξη «γενικά ευνοϊκές κριτικές». Σε ψηφοφορία του CinemaScore, το κοινό βαθμολόγησε τους *Φύλακες του Γαλαξία* με «A» σε μία κλίμακα από A+ μέχρι F, ενώ ανάμεσα σε ηλικίες κάτω των 18 και από 25-34, έλαβε «A+».

Ο Σκοτ Φούντας από το περιοδικό *Variety* ανέφερε: «Το πιθανό ξεκίνημα ενός franchise του Τζέιμς Γκαν είναι μακρύ σε διάρκεια, παραγεμισμένο και μερικές φορές υπερβολικά πρόθυμο να ευχαριστήσει, αλλά ο κατά παράδοξο τρόπο κωμικός τόνος διατηρεί τα πράγματα ζωηρά–όπως και η ωραία ερμηνεία του Κρις Πρατ». Επαίνεσε επίσης την εμφάνιση της ταινίας που δημιούργησαν ο διευθυντής φωτογραφίας Μπεν Ντέιβις, ο σχεδιαστής παραγωγής Τσαρλς Γουντ και ο σχεδιαστής μακιγιάζ ειδικών εφέ Ντέιβιντ Γουάιτ. Ο Τζάστιν Λόου από το περιοδικό *[[The Hollywood Reporter]]* επαίνεσε επίσης την εμφάνιση της ταινίας και ένιωσε πως «Ένα καλά ταιριασμένο καστ ανταποκρίνεται στην πρόκληση της παρουσίασης της προέλευσης μιας ηρωικής ομάδας σε ταινία με ξεχωριστό στυλ, άφθονες συγκινήσεις και χωρίς έλλειψη χιούμορ». Ο Ρόμπι Κόλιν από την εφημερίδα *The Daily Telegraph* ανέφερε: «Αυτό μπορεί να είναι ένα ολοκαίνουριο καλοκαιρινό, οικογενειακό blockbuster, αλλά παίζει με παλιούς, μισοξεχασμένους κανόνες, αφαιρώντας την ακαταστασία και τις παραπομπές για γρήγορο, αεροδυναμικό, Σαββατιάτικο διασκεδαστικό καρτούν». Ο Κένεθ Τουράν από την εφημερίδα *[[Los Angeles Times]]* ανέφερε: «Ευλογημένος με μία ελαφρά, αναρχική Β-διαλογής ψυχή που σε ενθαρρύνει να απολαύσεις την ταινία ακόμα κι αν δεν είσαι απόλυτα σίγουρος του τι συμβαίνει, οι βρώμικοι *Φύλακες* είναι ασεβείς με έναν τρόπο που μπορεί να σου φέρει στο μυαλό την πρώτη ταινία *[[Star Wars: Επεισόδιο I - Η Αόρατη Απειλή|Star Wars]]*, εν μέρη επειδή έχει μερικούς από τους πιο ασυνήθιστους ήρωες σε αυτή τη μεριά της καντίνας Mos Eisley». Η Μανόλια Ντάργκις της εφημερίδας *[[The New York Times]]* έγραψε: «Ενώ οι *Φύλακες* σε παρασύρουν από τη μία τρελή αφηγηματική στροφή στην άλλη, σε τραβάει επίσης μέσα–και για το μεγαλύτερο μέρος σε κρατάει εκεί–σε έναν πλήρως συνειδητοποιημένο άλλο κόσμο». Ο Ρίτσαρντ Ρόπερ από την εφημερίδα *Chicago Sun-Times* ανέφερε: «Οι *Φύλακες του Γαλαξία* είναι μία αργοπορημένη καλοκαιρινή λιχουδιά–μία κυρίως ανάλαφρη και αυτοαναφορική ταινία κόμικ φορτωμένη με γρήγορη δράση, μερικές ξεκαρδιστικές στιγμές, καθώς και ένα δυο εκπληκτικά όμορφες και συγκινητικές σκηνές» και την απεκάλεσε «ένα αναζωογονητικό γλυκό ψυχαγωγίας». Ο Τζιμ Στάρλιν, δημιουργός των Ντραξ, Γκαμόρα και Θάνος, δήλωσε πως «ίσως να είναι η καλύτερη ταινία της Marvel μέχρι αυτή τη στιγμή».

Ο Τζέικ Κόιλ από το ειδησεογραφικό Associated Press ήταν πιο επικριτικός με την ταινία, αποκαλώντας την «τρομερά υπερφορτωμένη και αρκετά από τα αστεία της πνίγονται από τα ειδικά εφέ ... Οι διαχυτικές αναφορές της ταινίας αφαιρούν από την προσπάθεια της φρεσκάδας και οι *Φύλακες* βασίζονται υπερβολικά στην παραξενιά των ύμνων της δεκαετίας του 1970 για έναν πρωτότυπο ρυθμό». Επίσης, θεώρησε πως οι Κλόουζ, Ράιλι και ντελ Τόρο δεν χρησιμοποιήθηκαν επαρκώς στην ταινία. Ο Μικ ΛαΣαλ της εφημερίδας *[[San Francisco Chronicle]]* ανέφερε: «Η ταινία *Φύλακες* προσφέρει μια κάποιου είδους γενικευμένη προθυμία να είναι διασκεδαστική, μία ατμόσφαιρα μεγάλου κεφιού που μοιάζει σαν πολλοί άνθρωποι να φυσάνε αέρα μέσα σε ένα ελαστικό το οποίο είναι τρυπημένο. Ξεκάθαρα όλοι δουλεύουν, αλλά στην πραγματικότητα τίποτα δεν συμβαίνει–κι όμως η προσπάθεια είναι τόσο εμφανής που υπάρχει μία παρόρμηση να την επιβραβεύσεις». Ο Κάιλ Σμιθ της εφημερίδας *New York Post* ήταν επίσης αρνητικός με την ταινία, συγκρίνοντάς την με τις ταινίες *[[Χάουαρντ ο Αχτύπητος|Χάουαρντ, ο Αχτύπητος]]* και *[[Green Lantern (ταινία)|Green Lantern]]* κι επικρίνοντας τους διαλόγους, τους κακούς, το soundtrack, την έλλειψη αγωνίας και τους χαρακτήρες των Κουίλ, Ρόκετ και Ντραξ. Η ταινία έλαβε μικτές κριτικές στην Κίνα, όπου οι θεατές παραπονέθηκαν πως ο «φτωχός υποτιτλισμός και μετάφραση της ταινίας όχι μόνο χάλασαν τη διασκέδαση, αλλά επίσης το έκαναν δύσκολο να γίνει κατανοητό το χιούμορ της».

### Διακρίσεις

Στην 87η τελετή απονομής των βραβείων Όσκαρ, η ταινία *Φύλακες του Γαλαξία* έλαβε δύο υποψηφιότητες στις κατηγορίες των καλύτερων οπτικών εφέ και καλύτερου μακιγιάζ και κομμώσεων. Άλλες υποψηφιότητες της ταινίας συμπεριλαμβάνουν μία για βραβείο Annie, δύο για βραβείο BAFTA και πέντε για βραβείο Critics' Choice (κερδίζοντας τα δύο).

## Μέλλον
### Συνέχειες
#### ''Φύλακες του Γαλαξία 2''

Η συνέχεια με τίτλο *Φύλακες του Γαλαξία 2* κυκλοφόρησε στις 5 Μαΐου 2017 και ήταν σε σενάριο και σκηνοθεσία πάλι του Τζέιμς Γκαν. Οι Πρατ, Σαλντάνα, Μπατίστα, Ντίζελ, Κούπερ, Ρούκερ, Γκίλαν και Σον Γκαν επέστρεψαν για να επαναλάβουν τους ρόλους τους από την πρώτη ταινία, ενώ στο καστ προστέθηκαν οι Πομ Κλεμεντιέφ ως Μάντις, Ελίζαμπεθ Ντεμπίκι ως Αΐσα, Κρις Σάλιβαν ως Τέιζερφεϊς και Κερτ Ράσελ ως ο πατέρας του Κουίλ, Ίγκο.

#### ''Φύλακες του Γαλαξία 3''

Μία τρίτη συνέχεια με τίτλο *Φύλακες του Γαλαξία 3* κυκλοφόρησε στις 5 Μαΐου 2023, με τον Γκαν να επιστρέφει στον ρόλο του σεναριογράφου και σκηνοθέτη. Οι Πρατ, Σαλντάνα, Μπατίστα, Ντίζελ, Κούπερ, Γκίλαν, Κλεμεντιέφ και Σον Γκαν επαναλαμβάνουν τους ρόλους τους, ενώ στο καστ προστίθεται και ο Γουίλ Πούλτερ στον ρόλο του Άνταμ Γουόρλοκ.

### Τηλεόραση

#### ''Οι Φύλακες του Γαλαξία Εορταστικό Αφιέρωμα''

Τον Δεκέμβριο του 2020, ο Φάιγκι ανακοίνωσε πως ένα ειδικό τηλεοπτικό επεισόδιο με τίτλο *Οι Φύλακες του Γαλαξία Εορταστικό Αφιέρωμα*, γραμμένο και σκηνοθετημένο από τον Γκαν, θα κυκλοφορούσε το 2022, το οποίο θα ήταν διαθέσιμο στην πλατφόρμα της Disney, Disney+.

#### ''I Am Groot''

Τον Δεκέμβριο του 2020 ανακοινώθηκε επίσης μια σειρά ταινιών μικρού μήκους με κινούμενα σχέδια με τίτλο *I Am Groot*, η οποία θα εστίαζε στο Μωρό Γκρουτ και θα ήταν επίσης διαθέσιμη στο Disney+.

## Σημειώσεις

## Παραπομπές


## Εξωτερικοί σύνδεσμοι
* 
* 
* 
* 
*Φύλακες του Γαλαξία  στο Disney+

Κατηγορία:Αμερικανικές ταινίες της δεκαετίας 2010
Κατηγορία:Ταινίες του 2014
Κατηγορία:Ταινίες βασισμένες σε κόμικς της Marvel
Κατηγορία:Αγγλόφωνες ταινίες
Κατηγορία:Αμερικανικές κωμικές ταινίες δράσης
Κατηγορία:Αμερικανικές ταινίες δράσης - επιστημονικής φαντασίας
Κατηγορία:Διαστημική περιπέτεια (ταινίες)
Κατηγορία:Αμερικανικές κωμικές ταινίες επιστημονικής φαντασίας
Κατηγορία:Αμερικανικές ταινίες με υπερήρωες
Κατηγορία:Φύλακες του Γαλαξία (σειρά ταινιών)
Κατηγορία:Ταινίες γυρισμένες στο Λος Άντζελες
Κατηγορία:Ταινίες της Δεύτερης Φάσης του Κινηματογραφικού Σύμπαντος της Marvel
Κατηγορία:Ταινίες σε σκηνοθεσία Τζέιμς Γκαν
Κατηγορία:Ταινίες IMAX
Κατηγορία:Ταινίες γυρισμένες στα Longcross Studios
Κατηγορία:Ταινίες της Marvel Studios
Κατηγορία:Ταινίες σε παραγωγή Κέβιν Φάιγκι
Κατηγορία:Κωμικές ταινίες με υπερήρωες